text:
Eingin ivi er um vit kunnu læra nógv meira bæði nú og í framtíðini.
Herfyri legði ein stórur arbeiðsbólkur útnevndur av norska Fiskeri- og Kystdepartementet fram eina frágreiðing sum upplegg til høvuðsstrategi fyri burðardygga og kappingarføra umsiting av norskum havi og hartil knýttum yrkisligum og vinnuligum virksemi, ikki minst fiskivinnu, alivinnu, s
hipping og frálanda orkuvinnu. ‘HAV21 – FoU strategi for en havnasjon av format’ inniheldur eina røð av tilmælum, greiningum og viðmerkingum um gransking og menning, vitan og framtíðar møguleikar.
Frágreiðingin er sum vera man eisini áhugaverdur lesnaður fyri føroyingar hóast teir veldigu munirnar millum Noreg og Føroyar í stødd, í víðastu merking. Men norðmenn gera nógv burtur úr tí ovurstóra týdningi ið havið hevur fyri teirra mentan, búskap og trygd – nakað sum enn meira átti at gjørt seg galdandi fyri eitt oyggjaland sum Føroyar.
Búskaparliga stendur Noreg í høvuðsheitum á trimum súlum: frálanda orka, shipping, og fiskavørur – og sum vera man, her kenna føroyingar seg eisini aftur hóast vit strangt tikið framvegis “bert” hava fiskin at liva av. Men rætt skal vera rætt, vit liva rættiliga væl av honum.
Eitt annað er at rættiliga nógvir føroyingum arbeiða ídag uttanlands, serliga innan frálanda olju og gass umframt shipping.
Vit hava í Føroyum leingi tosað um “vitanarsamfelagið” og týdningin av gransking og menning, og í seinastuni hava vit tíbetur sæð ítøkilig frambrot á hesum øki. Vit eru eftir øllum at døma farin at hugsa meira strategiskt: hvat vita vit nú og hvat vilja vit vita í framtíðini? Hvar eru vit sterkast, hvussu kunnu vit innan fyri eitt rímiligt áramál taka okkum frá har vit eru nú og til har vit vilja vera, og hvussu kunnu vit innan gransking og menning brúka okkara kreftir so skilagott sum møguligt til frama fyri burðardygt føroyskt kappingarføri?
Føroyingar eiga sum er nógva virðismikla vitan innan sjóvinnu, fiskivinnu og alivinnu herundir relateraðar vinnur, ikki minst hvat viðvíkur framleiðslu, tøknifrøði og tænastum. Hvussu samskipa vit alla hesa vitan sum best? Víðari kundi verðið spurt, hvørjir eru teir veikastu liðirnir í hesum har ábøtur krevjast allar mest?
Í mun til fólkatalið er Føroyar eitt væl útbygt samfelag, og heldur ikki er tað nøkur loyna at okkara ríkidømi fyrst og fremst stavar frá fiskinum. Tí eiga vit eisini at spyrja, hvat er tað fyri vitan sum hevur lagt lunnar undir alt hetta, og hvussu kunnu vit sum best varðveita, menna og gagnnýta hana? Um partar av týðandi vitan eru við at detta burtur orsakað av samfelagsligum broytingum, ber tað kortini til at gera nakað fyri at fáa vitanina betur skipaða og harvið kanska fyri ein part bjarga henni? Útróðurin verður ídag ofta roknaður sum eitt doyggjandi yrki á okkara leiðum og tíverri bendir ymiskt á at sera lítið er eftir av hesum grundleggjandi liði í fiskivinnuni. Útróðrarfólk hava yvir meira enn eina øld bygt upp eitt hav av vitan sum nú í stóran mun kann vera í vanda fyri at fara fyri bakka, og tað má sigast at vera sera óheppið.
Íløgusteðgur
Alt tað sum er at vita um streym og veður og fisk í mun til støð og tíðir – fyri eitt land sum Føroyar má slík vitan vera at rokna sum ómetaliga virðismikil. Tíbetur er nakað av øllum hesum niðurskrivað og organiserað í skipanir á Havstovuni, Fróðskaparsetrinum og Fiskaaling, men tað er bert ein lítil partur av tí kunnleika á økinum sum enn finnist millum fólk. (Í Noreg verður annars nógv gjørt fyri júst at varðveita útróðurin sum ein natúrligan og virðismiklan part av samfelagnum og fiskivinnu mentanini. Eisini vísir tað seg at útróðurin hevur týdning fyri ferðavinnuna av tí at ferðafólk eru glað fyri at síggja livandi lokalsamfeløg sum lívbjarga sær við hesum.)
Uttan iva hevur dagsins tøknifrøði gjørt tað nógva av okkara útróðrarvitan óneyðuga í nútímans fiskiskapi: skipini eru so mikið sjógóð og samskiftis-, veiði- og leitingartólini so framkomin at tað mesta av tí gamla missir sítt pláss á brúnni so væl sum á dekkinum.
Tey stóru og dýru rakstrargøgnini so sum uppisjóvarskip og frystitrolarar geva størsta búskaparliga avkast. Men útróðrarvitanin fer framvegis at hava týdning fyri lond sum eru óloysiliga knýtt at havinum, ikki minst tí at hon er tengt at einum lutfalsliga einfaldum og ódýrum formi fyri fiskarí har tann framkomna tøknifrøðin vissuliga eisini ger seg galdandi men har hon strangt tikið ikki er alneyðug. Við øðrum orðum kann slík vitan síggjast sum ein neyðug samfelagsbúskaparlig “back-up trygging” ímóti ringum tíðum.
Tey stóru og framkomnu uppisjóvarskipini eru úrslit av einari menningartilgongd upprunaliga frá útróðrarbátum men meira beinleiðis frá línu- og garnaskipum og seinni nótaskipum. Men uppisjóvarvinnan setir síni serligu krøv til vitan, eisini um annað enn sjómansskap og navigatión, ikki minst um tøkni innan veiðitól men sanniliga eisini um framleiðslu, logistik og altjóða marknaðir.
Føroyingar hava bygt upp eina vitan innan uppisjóvar fiskiskap yvir langa tíð, og vóru tíðliga í 1970unum leiðandi í mun til aðrar tjóðir. Vit mistu leiðsluna í meldrinum av broytingum sum komu í kjalarvørrinum av at fiskimørkini blivu flutt út á 200 fjórðingar, men vunnu seinni fram aftur í fremstu røð. Nú ræður so um at ikki koma afturúr aftur orsakað av óneyðugum trupulleikum, sum eitt nú tí núverandi óvissuni um veiðirættindi – her er ‘2018 trupulleikin’ ein vandamikil fella. Her er tað sjálvsagt av størsta týdningi at fiskivinnan fær greið boð, í rímiliga góðari tíð, um hvat ætlanin er frá politiskari síðu; sum tað sær út í løtuni kann ikki roknast við at nýggj skip verða bygd fyribils.


c: text/html

text:
Líknandi greinar
FINA til Føroyar at góðkenna langhylin
Tann 10. oktober fer borgarstjórin Annika Olsen saman við umsitingini at hava fund við Joaquin Pujol, formann í FINA Facilities Committee (nevnd í Altjóða svimjisambandinum FINA), á Ráðhúsinum í Havn. Eisini luttaka umboð fyri Svimjisamband Føroya. Endamálið við fundinum er at staðfesta, hvussu langhylurin verður gjørdur á ein slíkan hátt, at hann verður góðkendur til Les meira…
2. Løgtingsformaðurin Heðin Mortensen gav løgmanni loyvið at niðurrakka Jørgen uppá tað grovasta
Jákup Mikkelsen átalaði viðferðina, sum Aksel V. Johannesen gav Jørgen Niclasen á tingsins røðarapallið og bað 2. Løgtingsformannin Heðin Mortensen átala viðferðina, men Heðin bað Jákup Mikkelsen vanda sær sjálvum um orðini og gav einum flennandi Løgmanni orðið aftur. Sær út sum at Heðin Mortensen er í ringum lag í dag, man tað ikki vera Les meira…
Ímorgin fara vit øll til Havnar at heppa Mjølnir til sigurs
Seinna FM finalan í millum Mjølnir og ÍF verður í morgin, seinnapartin kl 16:00! 🏐🏐💪 Fyrri dysturin, sum var hóskvøldið, varð sum væntað sera javnur! Men endaði tað við, at ÍF tók tann sigurin, 3-2. Dysturin í morgin verður tórførur og ikki minni spennandi! Vit eru sera uppsettir og 100% klárir, og vóna at síggja Les meira…

robotstxt: allowed

filter: keep


text:
Hósdagin, leygardag og sunnudag verða árligu fimleikaframsýningarnar hjá felagnum.
Allar sýningarnar verða í ítróttarhøllini í Runavík, og verða tær skipaðar soleiðis:
Hósdag 22. mars kl. 18.00 - Børn undir skúlaaldur
Leygardag 24. mars kl. 15.00 - Børn í skúlaaldri og vaksin (blandað)
Sunnudag 25. mars kl. 15.00 - Børn í skúlaaldri og vaksin (blandað)
Eins og undanfarin ár hevur felagið nógvan fjølbroyttan fimleik at vísa fram, m.a. foreldur og børn, børn undir skúlaaldur, vanligu liðini 1.-10. flokk, kvinnur, blandað lið við kvinnum og monnum, kappingarlið í reiðskapi og estetisk kappingarlið.
Allar tríggjar dagarnar, meðan framsýningin er, verður skipað fyri páskareggjatombola. Eisini kann kaffi og okkurt afturvið keypast úti í gongini.
Atgongumerkjasølan byrjar ein tíma undan framsýningini.
Vit gleða okkum at síggja, hvat fimleikararnir hava fingið burturúr hendan fimleikaveturin.
Sí skránna fyri hvønn dagin niðanfyri!
Skráin hósdag:
Foreldur og børn
Gentur 4 ár
Dreingir 4-6 ár
Gentur 5 ár
Gentur 6 ár
Skráin leygardag:
1. fl. gentur
1. fl. dreingir
4.-5. fl. gentur
Pinkur A, estetiskt kappingarlið
Smágentur B, estetiskt kappingarlið
Kvinnur, rútma
3.-4. fl. dreingir
Pinkur, reiðskap kappingarlið
Gentur B, estetiskt kappingarlið
New York, New York
Smágentur og kvinnur, reiðskap kappingarlið
6.-7. fl. dreingir
9.-10. fl. gentur
8. fl. dreingir og eldri
Kvinnur, reiðskap
Styrki og konditión
Kvinnur, estetiskt kappingarlið
Skráin sunnudag:
2. fl. gentur
2. fl. dreingir
3. fl. gentur
Pinkur B, estetiskt kappingarlið
6. fl. gentur
7. fl. gentur
8. fl. gentur
1.-4. fl. gentur, reiðskap
5. fl. dreingir
Gentur A, estetiskt kappingarlið
Smágentur A, estetiskt kappingarlið
7.-8. fl. gentur, reiðskap
Kvinnuunglingar, estetiskt kappingarlið
Airtrack team


text:
Smør/
Fyri tann mentanaráhugaða lesaran eru vikuskiftisbløðini heldur soltin hesa ferð. Jú, Sosialurin hevur viðtal við multikunstnaran Steintór Rasmussen, sum hevur skrivað eina krimibók, og tað er fínt, men eg havi longu hoyrt hann greiða frá hesum fleiri ferðir, og tað sama er galdandi fyri nevndina í felagnum LISA um sosialt degraderað listafólk og um neyðuga munin millum list og mentan, sum eingin normalt skilagóður persónur kann vera ímóti. Listaráðstevnan hjá LISA hevur verið væl umboðað í miðlunum og tað er jú gott. Eg havi eisini keypt donsk bløð og har kundi eg lesa greinar um okkurt, sum eg ikki visti áðrenn, eitt nú ymiskt um vinnararnar av teimum stóru virðislønunum frá Norðurlandaráðnum. Hetta var 31. árið á rað, at Føroyar ikki vunnu bókmentavirðislønina – har er í sær sjálvum tilfar til eina áhugaverda grein, tí hvussu ber tað til og hví blíva vit við? Og hvussu við hasari risastóru verkætlanini á Drelnesi? Hevur nøkur mentanarjournalistisk viðgerð verið yvirhøvur av hesum staðnum ella av innihaldinum og ætlanunum við hesum stað, sum væl og virðiliga spreingir allar vanligar mentanarfíggjarætlanir í Føroyum? Mentan og list eru enn í stóran mun hurrá-øki hjá okkum og tað sær forrestin út til at smitta í norðurlendskum høpi, enn havi eg so ikki lisið eitt kritiskt orð um hasa ikki serliga hepnu norðurlendsku hymnuna/lovsangin hjá Kim Leine, eitt misjavnt tekstavrik, sum kanska kemst av, at sjangran er eitt sindur out of date, og at tann dámligi Leine er prosaistur um ein háls - hann veit av tí sjálvur, á heimasíðuni hjá DR sigur hann m.a. “Jeg er lidt lyrik-tonedøv. Jeg har simpelthen ikke sans for digte. Hver gang jeg ser et godt digt tænker jeg, at det må da kunne bruges i en prosatekst”. Og tað er júst tað. Nåh, men í tí eg slongdi bløðini yvir í vaksandi bunkan, sum er á veg út í ta fínu grønu pappírsskrellispannina í túninum, bar eg eyga við orðið Cartland á aftastu síðu í Sosialinum, og eftirsum eg sjálv sum ungur tannáringur og tweenari mundi lesa einar 43 Barbara Cartland romanir minst afturvið umleið 378 skipskeksum við smøri (!), so las eg hesa nýggju umafturumklummuna hjá Høgna Djurhuus bara tí, at tey í sær sjálvum eru eitt so ómakað par, Barbara og Høgni. Men tað vóru tey eftir øllum at døma ikki, tá Høgni var studentaskúlanæmingur, tí tá hevði hann einki til yvirs fyri glæsiligu bretsku romansudrottningini. Á stuttligan, áhugaverdan hátt snarar hann hesi ungdómsaversión síni fram til nihilistisku staðfestingina, at ummæli sum heild eru heilt burturvið, tí tey eru tengd at subjektivum smakki. Hann skrivar millum annað: “Eg fekst við at ummæla sjónleik í nógv ár, til eg fekk at vita, at journalistar hava ikki skil fyri sjónleiki og tí eiga at halda kjaft um sjónleik. Tá gavst eg, og eg sakni tað ikki. Tað gera onnur heldur ikki.”
Lat meg bara siga tað heilt stutt: Hatta passar ikki, tørvur er á øllum kritiskum røddum á mentanarøkinum, og eg havi av sonnum í longri tíð saknað gløggu ummælararøddina hjá Høgna Djurhuus, so: KOM AFTUR HØGNI!


text:
Nha Trang
Nha Trang er ein býur í Vjetnam, høvuðsstaður í Khanh Hoas. Í býnum búgva umleið 392.000 fólk. Hetta talið væntast at hækka til millum 560.000 í 2015 og 630.000 íbúgvar í 2025. Eftir ætlan skal eitt øki á 12.87 km2 leggjast saman við býnum, hesi øki eru Diên An og Diên Toàn. Tað skal tó fyrst góðkennast av forsætisráðharranum í Vjetnam. Býurin er væl kendur fyri sínar strendur og dykking. Býurin er eitt ferðavinnumál hjá eitt nú fólkum ið ferðast við ryggsekki men eisini hjá vjetnamesarum úr øðrum pørtum av landinum. Býurin verður vertur fyri 2016 Asian Beach Games og var vertur fyri Miss Universe 2008 og Miss Earth 2010.
Søguliga hevur býurin verið kendur undir navninum Kauthara undir Champa. Í býnum ella tætt við býin er eisini tað elligamla tornið Po Nagar, ið er bygt onkuntíð áðrenn 781.
Nha Trang - Wikivoyage (Enskt)


text:
Stuðul frá the Body Shop 2005
Í 2004 skrivaði The Body Shop ketan út kapping, har teir út ímóti 2000 handlarnir skuldu savnað pening inn til ymisk vælgerandi endamál á mest nýhugsandi hátt. The Body Shop í SMS luttók í kappingini og hevur savnað inn til Kvinnuhúsið.
Í The Body Shop stóð bússa á diskinum, har vitjandi og kundar kundu lata pening í. Peningurin var til nýggjar leikur til børnini, íð gista í Kvinnuhúsinum.
Umframt peningaliga stuðulin lat The Body Shop eisini ymiskar vørur til kropsrøkt. Haraftrat stuðlaðu aðrir handlar í SMS tiltakinum við gávum til børnini og mammurnar, teir vóru: Bókasølan, Elding, Fríðkan og Bindibúðin.
Fyri ágrýtni og nýhugsan í innsavningini, avgjørdi dómsnevndin í Bretlandi, at The Body Shop í Føroyum skuldi fáa fyrstu heiðurslønina áljóðandi kr. 11.000 í greinini "Harðskapsraktar kvinnur". The Body Shop avgjørdi at lata vinningin kr. 11.000 til Kvinnuhúsið.
Í Kvinnuhúsinum eru vit sera fegin um peningaliga stuðulin og gávurnar. Ein stór tøkk til tykkum í The Body Shop og hjartaliga tillukku við heiðurslønini. Somuleiðis tøkk til hinar handlarnar ið stuðlaðu.
Umleið 23 børn gista í Kvinnuhúsinum um árið. Børnini hava oftast ongar leikur fingið við sær, tá tey koma, og nýggjar leikur eru kærkommnar hjá teimum at stytta sær stundir við. Eisini hava vit keypt jólagávur til børnini.


text:
Kappingar í inniróðri uttanlands
Róðrarsamband Føroya hevur eftir úttøkukappingarnar í heyst úttikið eitt lið av rógvarum yvir 18 ár og eitt lið av rógvarum undir 18 ár.
í August 2017 byrjaði Bogi Olsen í starvinum sum landsliðsvenjari. Hann hevur í heyst gjørt program til øll, ið hava verði áhugað at venja eftir tí. Hann hevur verið við til allar úttøkukappingingarnar og hevur verið rundt landi og fylgt venjingini í ymsum feløgum. Hann hevur tosað við rógvarar og stuðla teimum í venjingini. Tað at verða innirógvari kann merkjast einsligt, um ein ikki er í einum stórum felag, har nógv rógva gjøgnum veturin. Tí hevur tað verið ein av uppgávunum at stuðla og hjálpa teimum, sum hava haft brúk fyri tí.
Nevndin í RSF er fegin um luttøkuna til kappingarnar og vónar, at tað arbeiðið, ið nevndin er farin undir at byggja upp um inniróðurin, komandi árini fer at síggjast aftur í enn størri luttakaratali komandi árini. Í heyst hava vit sæð nýggjar rógvarar í inniróðrinum, sum hava víst seg at verða dugnaligir og fingið sera góð úrslit. So ongin ivi er um, at vit hava rógvarar rundt um í Føroyum, sum enn ikki hava funnið útav, at tey eru góðir rógvarar. Hesi mugu vit finna, og tí fer RSF aftur komandi ár at skipa fyri skúlarógving. RSF vónar, at skúlarnir aftur fara at taka væl undir við tiltakinum. Meira kunning um hetta seinni.
Tey vaksnu fara at luttaka í EM 2018, sum verður í Amsterdam 9. desembur 2017. Tey skulu eisini luttaka í HM, sum verður í býnum Alexandria í statinum Virginia í USA. Hetta verður daganir 17.-18. februar 2018.
Úttikin at umboða Føroyar í inniróðri til EM og HM eru:
Toni Dam, Havnar Róðrarfelag
Jens Kristian Dam, Havnar Róðrarfelag
Bergur Dam Jensen, Havnar Róðrarfelag
Magnus Debess Madsen, Kvívíkar sóknar róðrarfelag
Elsa Magnussen, NSÍ Kappróður
Ingibjørg Thomsen, NSÍ Kappróður
Sarita Hansen, Havnar Róðrarfelag
Tey undir 18 ár skulu luttaka í DM 27. januar 2018. Úttikin at umboða Føroyar til DM eru:
G.13 – Sunneva Lamhauge Leo, Róðrarfelagið Tindur
G.13 – Tanja Dam, Havnar Róðrarfelag
G.14 – Emma Landgaard, Róðrarfelagið Tindur
G.14 – Unnur á Tórgarði, Havnar Róðrarfelag
G.15 – Kristianna Skarpheðinsdóttir, Havnar Róðrarfelag
G.14 – Elin Døgg Súnadóttir, Havnar Róðrarfelag
D.15 – Jannik Kambskard Dalfoss, Frobiar Sóknar Róðrarfelag
G.16 – Nikoba í Gong, Róðrarfelagið Knørrur
Nevndin í Róðrarsamband Føroya vil hervið ynskja øllum okkara rógvarum bestu eydnu til kappingarnar. Somuleiðis takk til tykkum, sum luttóku til úttøku kappinginar í heyst. Vit vóna at síggja tykkum øll aftur til FM í inniróðri í mars 2018.


text:
Áki Bertholdsen 21.05.2015 (11:00)
Ebba Hentze deyð
Ein av okkara kendastu mentafólkum, Ebba Hentze, er deyð.
Ebba Hentze bæði skrivaði og týddi, ikki minst er hon viðurkend fyri at hava týtt Róa Patursson og Jóanis Nielsen til danskt. Annars hevur hon skrivað bæði yrkingar og barnabøkur, eitt nú tær um Antoniu.
Sum týðari hevur hon gjørt eitt stórt arbeiði fyri at fáa føroyskan skaldskap út um landoddarnar.
Ebba Hentze vaks upp á Tvøroyri. Snar.fo skrivar, at hon tók studentsprógv í Keypmannahavn í 1950 og las bókmentir og málfrøði.
- Hon hevur starvast innan útvarp bæði í Danmark og Svøríki og hevur verið bókmentaráðgevi hjá danska forlagnum Gyldendal.
Hon fekk eisini Mentanarvirðisløn Landsins og Sømdargávu Landsins, umframt at hon hevur fingið barnamentanarheiðurslønina hjá Tórshavnar Býráði fyri síni avrik á mentanarliga økinum. Hon hevur eisini fingið heiðurslønir uttanlands.
Ebba Hentze var 84 ára gomul nú hon doyði.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Mín nýggi lívsstílur er at eta meg frískan
Eg eri plágaður av sjúkuni Morbus Bechterew, sum er ein giktsjúka, har serliga ryggurin og akslarnar verða álopnir. Sjúkuna havi eg helst havt síðan eg varð tannáringur.
Seinastu 20 árini havi eg tikið nógv medisin sum giktalæknar hava givið mær. Fyrst tók eg Salazopyrin og síðan Methotrexat. Umframt at eg dagliga tók Ibophren tí eg álíkavæl fekk pínu. Hesi 20 árini havi eg altíð følt tað sum um medisinið ikki virkaði eftir ætlan og at eg fekk nógv hjáárin sum mær als ikki dámdi. Tí setti eg mær fyri at kanna aðrar møguleikar.
Olgu Hentze hevði eg hoyrt um og endin varð at konan bílegði mær eina tíð hjá henni í februar mánað í ár. Fyrst fekk eg eina rúgvu av kinesiskum urtum, sum eg skuldi kóka og drekka hvønn dag í 30 dagar. Longu eftir 14 dagar føldi eg stórar broytingar í kroppinum og minkaði um medisini, soleiðis at eg eftir 4 vikum legði medisini á hillina. Pínan og øll hjáárin vóru burtur og eg fekk eina rúgvu av orku. Síðan tá havi eg fingið ymiskar viðgerðir, fyri at rætta upp uppá teir skaðar, sum serliga ryggurin hevur fingið av Morbus Bechterew sjúkuni.
Í dag eri eg púra leysur av medisini og havi onki medisin tikið síðan í februar. Pínan og hjáárin eru burtur og kroppurin er við at umvæla seg sjálvan við tí nýggja lívsstílinum og teimum venjingum eg dagliga geri. Tað sum eg iðri meg mest um er at ikki havi gjørt hetta fyri langari tíð síðan og so tað at sjúkrahúsverkið ikki gevur kostráðgeving til giktsjúklingar. Eg kann bert taka undir við orðatakinum: When diet is wrong medicine is useless, When diet is correct the medication unnecessarily. Ayrvedic orðatak
Steinbjørn í Dali


text:
17. juli 2018
Vágafólk byggja ríðihøll
Í longri tíð hava fólk hjá Vága Ríðingarfelag, arbeitt á einum økið í Miðvági, har ætlanin er at tað skal koma bæði ríðihøll og felagsfjós til vágafólk.
Vágar eru í ríðihøpi frammaliga, aftaná Suðurstreymoy eru Vágar uttan iva tað økið har mest virksemi er innan ríðing. Við flogvøllin, ella rættari sagt við flúgvarabedingina, hava Vágafólk eisini bæði kappríðingarbreyt og rundbreyt til gongulagskappingar. Vegna flogvøll og vatn ber tó illa til at útbyggja á tí økinum.
Nakað sum reiðfólk í Vágum hava longst eftir, er eina høll, soleiðis at tað eisini ber til at ríða, tá tað er myrkt, ella um tað ikki viðrar. Hendan avmarking hevur gjørt at ríðing hjá vágafólki, næstan burturav hevur verið eitt summarítrív. Eisini hevur hetta verið ein foðring fyri at felagið kann skipa fyri undirvísing og øðrum um veturin.
Men nú er at enda vón fyri framman, nakrar eldsálir í Vága Ríðingarfelag hava gjørt økið klárt og seinastu tíðina eru flestu bogarnir reistir. Ætlanin er eisini at møguleiki skal vera hjá limum felagsins at byggja fjós fast í høllina. Íblásturin til hetta, kemur frá ríðiøkinum í Havnardali, har Tórshavnar Kommuna hevur lagt eitt sera væl umtókt økið til reiðfólk.
Hetta kann eisini gera tað at rossini í Vágum vera miðsavnað, heldur enn at standa spjadd runt í bygdinum, í gomlum neytafjósum, skúrum ella bilhúsum. Á hendan hátt ber vónandi til at skapa eitt veruligt rossaumhvørvið. Nær høllin stendur liðug er tó enn ivasamt, tað er í stóran mun somu menn, sum mynda arbeiði og vandi er sjálvandi fyri at orkan fer at ganga undan.
Vága Ríðingarfelag hevur tilvitað valt at ikki taka óv stóran fíggjarligan váða, og higartil er einki lán tikið í verkætlani. Hetta ber sjálvsagt bara til, tá tað sum í hesum førinum verður gjørt eitt so stórt sjálvboði arbeiði.
Ingen kommentarer:
Abonner på: Kommentarer til indlægget (Atom)


text:
Orð og lag: Øssur Berghamar
Tað er so ymiskt, sum lív várt er lagað,
stundum vit leika og læa sum børn.
Beiskleikar lívsins við hvørt okkum ræða,
skýggini myrku tey boða frá ódn.
Signingarríkt, at ein lærdi at kenna
hann, sum við orði í ódn skapti logn.
Og tá ið álvaraspurningar brenna,
eingin er størri og dýrari ogn.
Skiftandi streymar um lívsleiðir reka.
Brotini stundum so leikaðu á,
skip várt varð løstað – vit fingu ein leka,
bønin sum neyðarróp steig okkum frá.
Men tá ið ódnin á náttini longu tóktist at taka
burt meg og mátt, sást hann at koma á
bylgjum til gongu. Skip várt varð bjargað – og
horvin var nátt.
Frelsari, kom tú og tak um mítt róður,
loðsur tú ver mær og set mína kós.
Tú hevur verið mær vinur so góður.
Orð títt á leið míni lykt er og ljós.
Rødd tín, hon talar, og stormarnir lúta –
hómast í havsbrúnni land fyri stavn –
fram móti Himli so siglir mín skúta
inn í ta ljósu og ævigu havn.


text:
Niels Petersen
27.06.2016 - 07:40
Ítróttur > Ítróttur > Fótbóltur
Argentinski áloyparin, Lionel Messi valdi í nátt at gevast á landsliðnum. Avgerðin varð tikin, eftir at hann brendi eitt brotspark í finaluósigrinum móti Kili í Copa America. Hetta skrivar BBC tíðliga í morgun.
- Landsliðið er farin tíð fyri meg. Eg havi gjørt alt eg kann. Tað pínir meg, ikki at meistari, segði 29 ára gamli bóltsnillingurin.
Við Barcelona hevur Messi vunnið átta La Liga meistaraheitir og fýra Champions League sigrar. Men einasta stóra kappingin hann hevur vunnið við Argentina var Olympiskt gullmerki í 2008. Síðani tá hevur hann tapt tríggjar stórar finalur á rað við landsliðnum.
Argentina tapti 0-1 í HM finaluni í 2014 móti Týsklandi, og í 2015 og 2016 tapti Argentina, báðar ferðir, móti Kili, og báðar ferðir eftir brotsparkskapping.
Messi var eisini á tapandi liðnum sum tapti Copa America kappingina móti Brasil í 2007.
- Nú er tað fjórða finalan sum eg havi tapt við Argentina, og eg má nokk staðfesta, at tað nokk ikki skal eydnast mær. Eg havi tó roynt. Tað var tað sum eg vildi allarmest, men eg náddi tað ikki, og nú haldi eg at tað er yvirstaðið, segði ein sera vónbrotin Lionel Messi eftir enn ein finaluósigur.
Finalan endaði 0-0, og Kili vann brotsparkskappingina 4-2.
Messi brendi tað fyrsta sparkið hjá Argentina, eftir at Sergio Romero hevði bjargað skotinum hjá Arturo Vidal.
Lucas Biglia brendi eisini, og so slapp Francisco Silva at gerast kilensk hetja, tá hann skoraði avgerandi brotsparkið fyri Kili.
Messi skoraði fimm mál í kappingini, og tok harvið metið fyri landsliðsmál fyri Argentina. Hann hevur nú skotið 55 mál.
Fyri Barcelona hevur hann skorað 453 mál í 531 dystum. Av hesum eru 312 skotin í La Liga, og tað er eisini met.


text:
Ein heimsborgari og býarmynd í Havn er farin
(Minningarorð um vinmannin Arna Juul Arnskov, 11. august 1921 – 8. Oktober 2018)
Týsmorgunin frættust boðini, at vinmaðurin Arne Juul Arnskov var farin handan sýn mánakvøldið 8. Oktober, 97 ára gamal og mettur av døgum. Tað vóru ikki meira enn fýra vikur síðani, at tey bæði Sheila fluttu úr heimi teirra í Lauritsargøtu inn á Tjarnargarð at búgva. Hann 97 ára gamal og hon 92 ára gomul, og bæði væl nøgd við at hava fingið hendan møguleika.
Arne og Sheila hava verið kendar býarmyndir í Havn, og flestu munnu kennast við myndina av teimum leiðandi í havnargøtum, sum eitt nýforelskað par, hóast komin væl upp í ellisár. Arne í sínum grøna, síða frakka og bláu alpuhúgvu og Sheila so nett og vøkur við sínum blídliga smíli og mildu eygum. Tú sást tey eisini í býnum einsæris, og tá tú møtti Arna, so var hann sum oftast stunandi á veg okkurt ørindi ella á veg inn á Býarbókasavnið at fáa sína dagligu andligu føði um altjóða viðurskifti úr ávísum uttan úr heimi. Tí hóast áhugin fyri føroyskum samfelagsviðurskiftum var stórur, so var sjónarringurin hjá Arna væl breiðari enn gerandis politiska keglið í Føroyum. Eftir hansara tykki var eisini neyðugt at hava ein altjóða sjónarring at grunda sína dagligu lokalu støðutakan á.
Arne var heimsborgari. Føddur í Hobro í Jútlandi í 1921, vaks upp nøkur ár í New York, har pápi hansara var varakonsul fyri donsku stjórnina, las á ungdómsárum løgfrøði á Universitetinum í Keypmannahavn, arbeiddi síðani í Landbúnaðarmálaráðnum í Keypmannahavn og hevði eitt skifti altjóða starv í París. Skotsku konuna fann hann sær á ferð í Amsterdam í Niðurlondum, og at enda lagaði tað seg soleiðis, at hann gjørdist danskur embætismaður í Havn og húsaeigari í Trøðum á Sandi.
Í 1964 gjørdist Arne skrivstovustjóri á Ríkisumboðnum og flutti sostatt til Føroya saman við konuni Sheilu, ið bar gitna eftirnavnið Macdonald sum føðinavn, og synunum Michael, Carsten og Thorkil.
Í tíðini tá Arnskov var skrivstovustjóri á Ríkisumboðnum, var ferð enn ikki komin á yvirtøkurnar. Tí vóru málsøkini mong, ið tá vórðu umsitin á stovninum.
Har vóru umframt familjurættarliga økið, sum varð yvirtikið á Ólavsøku í ár, eisini sosialmál, heilsumál og skúlamál. Mong munnu tey tí vera, ið gjøgnum árini so ella so hava havt samband við henda eyðkenda embætismann, sum saman við skiftandi ríkisumboðsmonnum og skiftandi fulltrúum fyrisat hesum týðandi málsøkjum. Eisini fleiri tíðarskeið sum konstitueraður ríkisumboðsmaður.
Eyðkenda embætismannin, nevndi eg hann omanfyri. Tað var hann. Arne Juul Arnskov, sum í dagligari talu bara bleiv róptur Arnskov, var embætismaður út í fingraspíssarnar. Hann var jú føddur í 1921 og eftir lokið løgfrøðisprógv var hann vaksin upp í donsku miðfyrisitingini og í altjóða starvi. So hann var embætismaður av tí gamla slagnum. Hetta kom enntá til sjóndar á sjarmerandi hátt, tá tú møtti honum á gøtuni og fall í prát við hann um gerandislig viðurskifi og veður og vind. Líkamikið, hvat samrøðan snúði seg um, so varð samrøðan frá hansara síðu førd á eyðkendum donskum kanncellimáli.
Arnskov var ikki einans kendur frá Ríkisumboðnum. Hann gjørdist eisini partur av føroysku fyrisitingini. Eitt tíðarskeið var hann læntur út til nýstovnaðu Landsskúlafyrisitingina í sambandi við, at skúlaverkið var yvirtikið. Hann skuldi vera við til at byggja upp nýggju føroysku fyrisitingina av skúlamálum. Og tá Arnskov fór frá fyri aldur sum skrivstovustjóri á Ríkisumboðnum, fann hann sær nýggjar avbjóðingar í føroysku miðfyrisitingini. Hann fór í Tinganes at taka sær av at samskipa føroyska lógasavnið, sum er grundarlagið undir tí, sum vit í dag kenna sum logir.fo, har allar føroyskar rættarreglur eru at finna. Hesum arbeiddi hann við til hann var um tey áttati, helst tí, at hetta var eitt øki, ið Arnskov hevði hollan kunnleika til. Í hansara tíð á Ríkisumboðnum hevði hann havt ábyrgdina av donsku útgávuni av føroyska lógasavninum, nevniliga Lovregister for Færøerne.
Eg byrjaði við at siga, at týsmorgunin frættist, at vinmaðurin Arne Juul Arnskov var farin 97 ára gamal. Tað kann tykjast eitt sindur løgið at umrøða hann sum vinmann, tá hugsað verður um, at aldursmunurin okkara millum var heili 56 ár. Men vinmenn, tað vóru vit. Í mínari tíð í Sjónvarpi Føroya var eg komin at arbeiða tætt saman við soninum, Carsten Macdonald Arnskov, og vit báðir gjørdust vinmenn. Í tí sambandi kom eg fleiri ferðir at hitta Arna og Sheilu privat. Men vinalagið við Arna og Sheilu, tað byrjaði veruliga, tá eg við ársenda 2003 gjørdi av at stilla upp til løgtingsvalið, sum skuldi vera í januar 2004.
Arne gjørdist nevniliga politiskt aktivur saman við konu síni, eftir at hann fór frá sum embætismaður. Fyrst í Verkamannafylkingini og síðani í Javnaðarflokkinum. Tað var gjøgnum tíðina í Javnaðarflokkinum, at eg veruliga kom at kenna Arna Juul Arnskov, og at vit báðir gjørdust vinir. Hann var frá fyrsta degi ein hollur stuðul bæði við góðum politiskum ráðum og við menniskjaligum stuðuli, tá tað rak ímóti. Hann luttók altíð á limafundum, og tá fundurin hevði hug at vera kritiskur ímóti mær, so kundi eg vera vísur í at rokna við stuðuli frá Arnskov. Eg gjørdist ikki sørt imponeraður av samfelagsliga og politiska eldhuganum hjá hesum manni, sum tá var farin væl um tey áttati. Enntá, tá Arne væl og virðiliga nærkaðist teimum níti árunum, sat hann í politiskum arbeiðsbólkum, sum skuldu orða framskygdar politiskar ætlanir á millum annað tí sosiala økinum, ið hann hevði ein so stóran og brennandi áhuga fyri.
Arne ringdi, hann kom á gátt, var góður í ráðum, og tá eg gjørdist landsstýrismaður, møtti Arnskov sum ein av fyrstu gestunum, errin og glaður at vísa sín stuðul. Eisini var hann klárur við troystandi orðum, tá politiska søgan endaði fyri mítt viðkomandi. Arne var jú, sum áður nevnt, 56 ár eldri enn eg, og tí var eg ikki sørt errin ella rørdur av hansara treytaleysa stuðuli. Hetta prátaðu vit onkuntíð um, og tá skemtaði hann og tók til, at vit skuldu bara gera eina avtalu um, at tá hann fylti 100, so skuldi eg møta upp sum løgmaður og handa honum blómutyssi. Hesa avtalu hava vit nú báðir brotið, tó at hann var so nógvar ferðir nærri við at megna at halda hana, enn eg nakrantíð kom.
Seinnu árini hava Arne og eg tíverri ikki hitst so ofta. Tó hava vit onkuntíð kunna flent at og undrast um, at tilvildin førdi til, at eg kom í starv á hansara gamla arbeiðsplássi og enntá í einum starvi, sum er avleggari av hansara lívsstarvi og við næstan sama heiti.
Seinastu ferð, ið eg hitti Arna, var fyri tveimum árum síðani, tann 30. august 2016. Táverandi ríkisumboðsmaðurin, Dan M. Knudsen, hevði gjørt av, at vit skuldu royna at seta okkum eitt sindur betri inn í, hvussu tað hevði verið at starvast á Ríkisumboðnum í gomlum døgum. Tí høvdu vit bjóðað Arna til miðmála, har hann kundi greiða okkum frá sínari starvstíð á stovninum. Arne tók fegin av, og hann greiddi okkum lívliga og errin frá sínari tíð á Ríkisumboðnum afturvið einum betri bita. Tað kendist, at ellin var farin at merkjast, men tó ikki, sum hjá einum 95 ára gomlum. Minnist við einum smíli, hvussu lætt og ómakaleyst Arne syftið høgra bein upp á vinstra knæ, fyri at binda lissurnar, tá eg heintaði hann heima í Lauritsargøtu. Tað er í veruleikanum eitt vakurt minni at hava um ein mann, ið júst er farin handan sýn mettur av døgum næstan 100 ára gamal.
Friður verið við minninum um Arna Juul Arnskov. Harrin troysti og styrki tykkum, ið eftir sita.
John Johannessen
« aftur


text:
Hallur av Rana 12.02.2018 (20:00)
Drotningin avlýsir almenna móttøku
Danskir miðlar skriva í kvøld, at Margretha drotning hevur avlýst fleiri tiltøk, ið hon eftir ætlan skuldi vera partur av. Orsøkin er ringa heilsustøðan hjá Heindrikki prinsi, ið er innlagdur á Ríkissjúkrahúsinum.
Millum annað Danmark Radio og Jyllands-Posten vísa á, at drotningin hevur avlýst fleiri avtalur, ið annars vóru á almenna kalendaranum hjá drotningini, ið kann síggjast á heimasíðuni hjá kongshúsinum. Harímillum skuldi hon vera til staðar til 10 ára føðingardagin hjá Sjónleikarhúsinum í Keypmannahavn, umframt eina almenna móttøku mánadagin 19. februar.
- Vegna heilsustøðuna hjá Hansara kongaligu Hátign Heindrikki prinsi, so er almenna móttøkan, ið skuldi vera hin 19. februar 2018 á Christiansborg, avlýst, skrivar kongshúsið á heimasíðuni Kongehuset.dk.
Heindrikkur prinsur hevur verið innlagdur á Ríkissjúkrahúsinum síðan 28. januar, og fríggjadagin í farnu viku boðaði kongshúsið frá, at heilsustøðan hjá prinsinum var vorðin munandi verri.
Tað førdi millum annað við sær, at eldri sonur hansara, Fríðrikur krúnprinsur, kom heim úr Suðurkorea, har vetrar-OL er í hesum døgum, umframt at systkin hansara eru komin úr Fraklandi.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Sandoyarportalurin
Endurnýggjan av sandportal.fo. Eftir at eigarnir á sandportal.fo skuldi hava ein nýggjan tíðindaportal komu teir sjálvandi til Appnet at fáa hesa uppgávuna loysta. Appnet hevur gjørt nýggjan sandportal.fo.
Sandoyar portalurin er ein lýsingar / tíðinda portalur, ið breiðir seg yvir alt innan vinnu, politikk, átrúnað, ítrótt og tónleik.
Eisni er møguleiki fyri alnóts radio / TV, at síggja vevkamera, veðri, ferðaætlan og mangt annað.
Sandoyar portalurin er støðugt vaksandi, og telist í dag sum ein av mest vitjaður portalunum í Føroyum.


text:
Keisarans nýggju klæðir
Barnaleikurin, Keisarans nýggju klæðir" sum Tjóðpallur Føroya setti upp á ólavsøku, var so væl umtóktur, at hann verður tikin uppaftur komandi hósdag og fríggjadag.
Fýra sýningar av “Keisarans nýggju klæðir” vóru ólavsøkudagarnar, og tær vóru allarfullsettar. Tað sama vóru tær sýningarnar, ið vóru eftir Ólavsøkuna. Tey, sum ikki fingu møguleikan at síggja leikin tá, kunnu nú síggja leikin hósdagin 17. okt. og fríggjadagin18. okt. báðar dagarnar kl. 18.00.
Sum tey flestu vita, so snýr søgan seg um ein forfongiligan keisara, ið bara hugsar um klæðir og útsjónd. Hann gloymir púrasta at stýra landinum, og brúkar allar skattapengarnar upp á seg sjálvan. Ein dagin koma tveir skræddarar, ið siga seg duga at gera tey fínastu klæðini í heiminum: Tey eru ósjónlig hjá ódugnaligum ella býttum fólki. Og hesi klæðini vil keisarin sjálvandi hava.
At lumpa seg sjálvan av berari forfongiligheit og ræðslu fyri sínum egna umdømi er eitt evni sum ongantíð er vorðið óaktuelt síðan H.C. Andersen skrivaði søguna fyri skjótt tveyhundrað árum síðan.
Og bæði børn og vaksin hugna sær eisini óført til leikin.
Tað eru Katarina Nolsøe og Hans Tórgarð sum hava gjørt søguna til leik, við tí fyri eyga at gera hana so stuttliga og rokuta sum gjørligt. Tey bæði hava eisini átikið sær at spæla allar leiklutirnar sjálvi, so tað verður ein rokmikil og festlig uppliving hjá bæði børnum og vaksnum.
“Keisarans nýggju klæðir” verður sýndur hósdagin 18. okt. og fríggjadagin 19. okt á Tjóðpalli Føroya,báðar dagar klokkan 18.00. Leikurin varir umleið trý korter, og atgongumerki á kr. 100,- fáast info@tjodpallur.fo og við dyrnar 1 tíma undan sýning.


text:
Sigur í evstu løtu á Dungasandi
TB | 18/03/18
Í gjár gekk leiðin um baldruta Suðuroyarfjørð fyri at fara í ein vestan, tá komið var í høvuðsstaðin. 07 Vestur stóð fyri skotum og var hetta av mongum mett sum tann fyrsti dysturin, ið veruliga kundi geva eina mynd av styrkini hjá TB/FC Suðuroy/Royn. Sigast má, at tað byrjaði ikki alt ov lovandi, tí 07 Vestur megnaði at leggja seg framum eftir hornaspark eftir bert sjey minuttir.
Men so vendi gongdin og TB/FC Suðuroy/Royn hevði yvirvágina í meginpartin av tí, ið var eftir. Tá 25 minuttir vóru farnir bleiv Búi Egilsson feldur av okkara fyrrverandi málmanni, Ivan Stojkovic. Stefan, okkara unga stjørnuskot, varð settur at skjóta og kundi hann trygt seta bóltin í netmaskarnar. Hálvleikur og 1-1.
Tað var nógv, ið bendi á at dysturin endaði við at liðini skuldi deila stigini hendan dagin, men Búi og Stefan vildi tað øðrvísi. Búi bleiv aftur feldur, aftur straffi, aftur Stefan sum skjýtti og aftur mál. 1-2 og soleiðis kundi Petur Reinert bríksla dystin av og TB/FC Suðuroy/Royn slapp sær suður aftur við trimum stigum, sum nú ger at liðið liggur á einum sjeynda plássi. Við báðum málunum í dag hevur Stefan skotið eins nógv mál og Klæmint Olsen úr NSÍ eins og Meinhard Olsen úr B36.


text:
Inn komu 14 filmar. Dómsnevndin metti 8 teirra uppfylla treytirnar. Málráðið takkar hjartaliga øllum innsendarunum fyri teirra íkast til kappingina.
Vinnarin
Vinningin á 10.000 krónur vann filmurin “Orðið”.
Dómsnevndin segði m.a. í grundgeving síni: “Dómsnevndin hevur valt ein film, sum hon metir á fullgóðan hátt uppfyllir tær tríggjar treytirnar, ið settar vóru av Málráðnum: uppfinnsemi, originalitet og málsligt medvit.(...) Eitt sera gott og sterkt hugskot, ið snýr seg um alstóra týdningin av málinum. Uppgávan er loyst seriøst og kreativt, og einki er gjørt av tilvild. (...) Málsliga medvitið er eyðsýnt.”
Tey, ið høvdu sent okkum vinnandi filmin, vóru: Sissal Matras, Janni Petersen, Sissal Magnussen, Sissal Ellefsdóttir, Rakul Højgaard Poulsen, Bára Joensen og Ásla Olsen.
Tey ungu handan “Orðið” eru øll úr 1. s. á Glasi í Hoydølum.
--
Áskoðaravirðisløn í filmskappingini besti filmur um málið.
Á móðurmálstiltakinum á Háskúlanum leygardagin var eisini ein kapping millum áskoðararnar at velja tann filmin, sum teimum dámdi best í úrvalinum, sum dómsnevndin hevði gjørt.
Áskoðaravirðisløninina á 2.000 krónur vann Heidi Wolles Ljósheim við filminum “At miða eftir málinum”.


text:
Sendistova Føroya í Keypmannahavn søkir eftir skrivara at byrja í starvi tann 1. novembur 2012.
Uppgávur Starvið fevnir í høvuðsheitum um uppgávur, ið viðvíkja móttøku, telefonavgreiðslu og skrivarauppgávur, m.a. at svara fyrispurningum, skipan og ábyrgd av fundarvirksemi og skjalaskráseting. Harumframt uppgávur viðvíkjandi dagliga rakstrinum á sendistovuni.
Førleikakrøv Umsøkjarar skulu hava skrivstovuútbúgving ella aðra samsvarandi útbúgving, og hava góðan kunnleika til føroyskt, danskt og enskt – bæði í skrift og í talu. Eisini verða viðkomandi starvsroyndir raðfestar høgt. Umsøkjarin eigur at hava góð samstarvsevni, kunna arbeiða sjálvstøðugt, vera hjálpsamur, miðvísur og vera til reiðar at royna nýggjar avbjóðingar. Stórur dentur verður lagdur á at geva góða tænastu til tey mongu, sum venda sær til sendistovuna.
Vit bjóða Vit kunnu bjóða tær eitt spennandi starv við skiftandi uppgávum. Sum skrivari á sendistovuni kemur tú at hava nógv samskifti bæði inn- og úteftir. Tú kemur at verða ein partur av einum altjóða umhvørvi í Keypmannahavn og samstundis hava nógv samband við føroysku miðfyrisitingina. Sendistova Føroya hevur skrivstovu á Norðurbryggjuni, har sendistovurnar hjá Íslandi og Grønlandi eisini halda til.
Setanartreytir Talan er um eitt fulltíðarstarv, og verður lønt sambært sáttmála millum Finansministeriet og HK. Starvsfólk skulu sjálvi finna bústað, men vit hjálpa fegin við vegleiðing og øðrum. Nærri kunning fæst við at venda sær til Sigmund Ísfeld, sendimann, telefon +45 3283 3770.
Umsókn Umsókn við prógvum og lívsrensli (CV) skal sendast við telduposti til Løgmansskrivstovuna: info@tinganes.fo við avriti til sigmunduri@tinganes.fo Umsóknir skulu vera Løgmansskrivstovuni í hendi í seinasta lagi mikudagin hin 10. oktober 2012 kl. 12.00.


text:
Tá eg um dagarnar stóð ovast uppi í Konradsbrekku, kom mær til hugs áhugaverda mynd frá 1941 av breskum hermonnum, sum í huganum komu gangandi beint ímóti mær. Áhugavert at síggja vøkru og hugnaligu húsini, sum fleiri er broytt, og eitt er júst tikið niður. Tankarnir reikaðu til nógvu fólkini, sum í 1950 og 1960-árunum búði har á leiðini og nógvu góðu minnini frá hesu gøtu. Nógvur ungdómur í hvørjum húsi, har summi vóru javngomul við okkum – summi eldri og yngri, og summi vóru longu farin úr reiðslinum. Havi áður skrivað um hesu serligu gøtu fyri okkum ungu, sum búði uppi við Landavegin. Nøkur minni aftrat niðanfyri.
Konradsbrekkan var okkara farleið, tá vit uppi við Landavegin skulu heim í býin. Fyrstu minnini eru frá seinast í 1950-árunum, og tá vóru fleiri av húsunum broytt frá myndini 1941. Fleiri hús vóru víðkað soleiðis, at loftið var reyst, so fleiri kømur fingust á loftinum, og okkurt húsið fekk eina hædd aftrat.
Ganga vit frá handlinum hjá P. A. Restorffs oman Konradsbrekku kom vit fyrst til hvítt langt hús, har Zacharias Sørensen, skúlastjóri í Tórshavnar kommunuskúla við familju búði. Síðan koma vit til húsini hjá Jógvan á Sandi og Brynhild. Har kendu vit nógv av børnunum millum annað Olfert, Eirik og Myrnu, men har vóru eisini Aðalgunn, Tanja og Guðbjørg, sum eg ikki minnist. Hoyrdi ein dagin, at kendi sangarin Sigurd Barrett hevur keypt húsini.
Næstu húsini er gomul hús frá 1877, sum Súsanna Danielsen eigur. Tað var gamli Jørgen Frantz Jacobsen, sum bygdi húsini, og dóttirin Fransiska hevði skúla í húsunum. Minnist, at har var klædnahandil og síggi fyri mær eina konu, sum æt Helle. Havi sæð onkrastaðni, at Jørgen Frantz málaði húsini reyð, tí hann helt, at nógmikið var av svørtum húsum í grannalagnum.
Spákar tú tær oman í Konradsbrekku og sært húsini á vinstru síðu, kemur tú til barnaheimið hjá teimum í tónleikabólkinum Tey av Kamarinum. Hetta eru serliga vøkur hús frá 1902, sum Magnus á Kamarinum teknaði og smíðaði saman við øðrum,. Sami maður, sum teknaði Sandavágs kirkju. Tað er hetta útskorna, sum prýðir kirkjuna og sethúsini uttan, sum eyðkennir avrikini hjá Magnusi av Kamarinum. Foreldrini at teimum sjey systkunum á Kamarinum vóru Jóannes og Olivina.
Vit koma so til húsini hjá Hans Vilhelm og Hannu Jacobsen, sum áttu børnini Magnus og Káru. Minnist, at Magnus við familju búðu í húsunum, tá vit sum ung skreiddu á skoytum og sletum í Konradsbrekku. Eivind í Gongini, sáli, átti húsini í nógvr ár, men nú hevur nýggjur eigari tikið húsini niður.
So koma vit til húsini, har Silja Brockie hevði handilin Vogue, og sysktini Eiler og Unn høvdu kiosk í fyrstu hæddini. Haldi við vist Mia ein systur við familju eisini búði í húsunum, tá flutti aftur til Føroya. Børnini Helen, Alistair og Jóhann vóru mangan at síggja í Konradsbrekku. Lítil søga er, at vit beiggjar skiftust um at fara heim á Meiaríið at keypa mjólk. Vit spann í hond og tvey krónu í lummanum fóru av Landavegnum og heim í býin. Ein litur av mjólk kostaði 90 oyru, so tá tveir litrar vóru komnir í spannina, gekk leiðin til kioskina hjá Eileri og Unn, har tú keypti tvær harðar lakridsstengur, sum kostaðu júst tjúgu oyru.
Vit koma so til húsini hjá Grími og Andreu á Dul, har húsini eisini blivu víðkað, so hvørt sum børnini gjørdust fleiri og eldri.. Synirnar Jógvan, Kristian og Árna kendu vit, har vóru eisini genturnar Bina, Agnas og Guðrið. Nærmasti granni omaneftir hjá Grími og teimum, vóru húsini hjá Tummas Juul og Helenu Mortensen, sum áttú tólv børn níggju dreingir og tríggjar gentur, sum øll komu at búgva í Føroyum. Minnist ikki foreldrini, men nógv børnunum vóru og eru kend andlit í Havn. Hetta var eitt eldri ættarlið enn vit, sum spældu í Konradsbrekku.
Høgrumein í myndini síggja vit húsini hjá Magnus og Liffy Arge Gregoriussen. Liffa hevði einaferð handil í húsinum, og eg meini Palli Gregoriussen búði einaferð har og nú ommubarn hjá Liffu og Magnusi. Húsini millum húsini hjá Gregoriussen og bakaríið í Horni, sum ikki er til meira, átti maður tey róptur Mikines Jógvan, men hesa familju kendist eg ikki við. Vit síggja eisini húsini, har matstovan Stjørnan hoyrdi til. Síggi fyr mær fyrst Leif Due Sørensen og seinni Kristian í Stjørnini reka Stjørnuna.
Søgan er áhugaverd har á leiðini, og hana kemur tú mangan at hugsa um, tá tú gongur fram við garðinum, sum er millum reyðu húsini hjá Súsannu Danielsen og Smiðjuna í Lítluvík. Hetta var garður, sum Niels N. Skaale laðaði um Skálatrøð, tá hann fyrst í 1800 – talinum fekk Skálatrøð burturav Húsagarði. Skálatrøð hevur sína søgu, nú er ætlanin at byggja Tjóðpall á staðnum, sum ikki longur er nøkur trøð, men parkeringsøkið. Hvussu hetta málið spælir av, er torført at spáa um. (Vagnur)


text:
Orð: Olivar á Ryggi
1. Nú byrja vit í Jesu navn,
vit út frá landi stevna.
Og havið, sum er fyri stavn,
um alt várt verk man fevna;
men ferðin bara eydnu ber,
um Jesus innanborða er,
við honum alt vit evna.
2. Hans sterka hond best leiða man
um vág og báru bratta,
hans megnarhond sum eingin kann
hitt bylgjubrotið slætta;
hans eyga altíð fylgir tær,
og hvørt títt stig hann gjølla sær,
hann kann tær lívið lætta.
3. O, Jesus, ver tú okkum hjá,
tá vit har úti stríða;
ta vándu stund vend okkum frá,
gev okkum løtu blíða;
tá okkar ferð at enda er,
várt far mót heimlands vági ber,
har vinir okkum bíða.


text:
- Tíðindi, mentan og ítróttur
Nýggjur stjóri á Tavuni
Joen Magnus Rasmussen, sum situr á løgtingin fyri fólkaflokkin, er kanska best kendur sum stjóri á gulllaksavirkinum Tavuni í Lorvík, sum varð kosið ársins virkið í 2010      Vágaportalurin skrivar, at Joen Magnus Rasmussen er farin frá sum stjóri, og at Ingvar Joensen, sum er ein annar av eigarunum og nevndarlimunum í P/F Tavan, aftur hevur sett seg í stjórastólin á gullaksavirkinum.      Tavan hevur virkað gullaks síðan 1994, men í fjør royndi Tavan eisini at taka ímóti makreli frá nótaskipum og trolarum.


text:
Sverri Egholm
22.11.2014 - 18:17
Tíðindi > Lóg & Landaskil > Løgregla
Løgreglan heitti í gjár á fólk um at boða teimum frá, um tey kendu nakað til ryggsekkin, sum var funnin í samband við innbrot sum hevði verið í Teldutænastuni síðstu nátt. Eisini almannakunngjørdi Løgreglan vakmyndir.
Kringvarpið veit í dag, at Løgreglan hevur handtikið tveir persónar í samband við innbrotið á Teldutænastuna.
Annar persónurin hevur verið til avhoyringar og hevur játtað seg sekan og hin persónurin skal avhoyrast í dag.
Av løgreglustøðini hevur sagt, at tey funnu onkrar lutir frá innbrotinum í samband við handtøkuna í dag.
Sí eisini: Video: Her sært tú innbrotið í Teldutænastuni
Les eisini: Løgreglan biður um hjálp


text:
Í desember í fjør vóru 25.696 løntakarar, árstíðarjavnað, og er hetta sjeyndi mánaður á rað við vøkstri. Síðan 2014 hevur tað verið javnur vøkstur at kalla hvønn mánað, og seinastu trý árini eru lagstir eini 2.000 løntakarar aftrat. Í 2016 var lítil støðgur í vøkstrinum á vári, men síðani hevur vøksturin verið ein tann størsti seinasti trý árini. Seinasta hálva árið eru 350 løntakarar fleiri komnir aftrat.
Tað vóru flest løntakarar á páskum 2008, beint yvir 26.000, og framvegis vænta eini 300 í at náa tann toppin aftur. Við verandi gongd verður tað tó upp undir summarfrítíðina, at tað aftur verða yvir 26.000 løntakarar í Føroyum.
Byggivinnan ber størsta vøksturin í løntakaratalinum
Tað er áhugavert at hyggja eftir, hvat er orsøkin til vøksturin í løntakaratalinum. Eitt index á gongdina í høvuðsvinnubólkum (sí niðanfyri) vísir, hvussu gongdin er í einstøku bólkunum.
Fiski- og alivinna hava síðan 2004 havt eina minking í tali av løntakarum, men síðan 2011 hevur gongdin verið fløt. Allar seinastu tíðina hevur tó verið ein lítil framgongd aftur. Síðan 2004 er fiski- og alivinnan minka ein góðan fjórðing og hevur ikki givið munagott ískoyti til vøksturin av løntakarum seinastu trý árini.
Byggivinnan harafturímóti vaks nógv frá 2004 til 2008, tá flest vóru í byggivinnuni. Tað var eitt langt fall fram til 2013, tá tað vóru 20% færri í byggivinnuni enn í 2004. Síðan tá hevur aftur verið stórur javnur vøkstur, og nú eru tað nakað fleiri í byggivinnuni enn í 2004.
Tænastuvinnurnar hava eina væl hóvligari gongd, har almennar tænastur vaksa við lágari ferð í øllum tíðarskeiðnum, meðan privatar tænastur vóru nakað merktar av fíggjarkreppuni, men har hevur eisini verið javnur lágur vøkstur seinastu árini.
Orsøkin til at vøksturin í løntakarum hevur verið stórur síðsta hálva árið er, tí at allir høvuðsvinnubólkar ganga fram í løtuni, men orsøkin til vøksturin seinastu trý árini er, at serliga byggivinnan hevur havt trivaligan vøkstur, meðan tænastuvinnurnar hava lagt botnin.
Legg til merkis: myndin omanfyri vísir ikki støddina á vinnugreinunum men ta ymisku ferðina, sum er í trendinum fyri hesar vinnugreinar, ið allar vóru settar til 100 1. jan. 2010.
Dagførd og útgreinað tøl eru tøk í hagtalsgrunninum
Stutt um árstíðarjavning og trendin
Árstíðarjavnað tøl eru reinsað fyri árstíðaravvik, sum t.d. afturvendandi sveiggið í virkseminum millum vár og summar, heyst og vetur. Hetta merkir, at til ber at hyggja eftir gongdini mánað fyri mánað, uttan at samanberingin verður órógvað av regluligum sveiggjum millum árstíðirnar.
Í trendinum er harumframt lagt upp fyri øðrum óreglusemi í mánaðarligu tølunum, og tá sæst tann undirliggjandi langtíðargongdin í løntakarunum.
Til ber at lesa meira um árstíðarjavning her


text:
Facebuss
At koyra buss er kul. Tað kann samanberast við eina “veruliga” útgávu av Facebook, har tú kemur í samband við øll møgulig fólk. Og sum, tá tú browsar myndir, kanst tú sita og eygleiða og samanbera húgvur, eygnabrýr, taskur... ja, alt finnur tú í bussinum. Onkur kanska setur seg undir liðina av tær og deilir ein tanka við tær – ella dámar eitthvørt tú sigur, eigur ella ger. Eisini kanst tú tendra iPod’in og seta teg aftast, offline, eina løtu.
Bussleiðin er ein dýrgripur fyri Havnina. Umframt, at tað er ókeypis at brúka bussin, koyrir hann nú tríggjar ferðir um tíman í vanligari arbeiðstíð. Hetta er ein tænasta, sum fólkið veruliga hevur tikið til sín, og hetta sæst eisini aftur í talinum av brúkarum.
Vit kunnu takka sitandi samgongu í býráðnum fyri ókeypis bussleiðina, og eg vil arbeiða fyri framhaldandi menning av bussleiðini, um eg verði valdur. Bussleiðin er eitt av mínum hjartamálum, millum annað tí eg, sum lesi til sjúkrarøktarfrøðing, sjálvur koyri við bussinum frá Berjabrekku, her eg búgvi.
Tríggjar broytingar, sum eg vil virka fyri:
1. At bussarnir koyra meira í vikuskiftinum
2. At tey, sum skulu møta kl. 7:00, kunnu taka bussin
3. At bygdaleiðirnar 4, 5E og 5V koyra nakrar túrar í vikuskiftinum
Fyrimunirnir við bussleiðini eru mangir. Ikki minst í mun til umhvørvið og ferðslutrygdina, tí vit ynskja sjálvandi færri bilar á vegunum. Heldur ikki skulu vit gloyma tað sosiala aspektið – tí í bussinum finna øll hitan; eisini orginalurin, pensjónisturin, barnakonan og tann við skerdum førleika. Her skal jú vera pláss fyri øllum – sum ein rættur Facebussur.
Bergur A. Dalsgarð, valevni hjá Javnaðarflokkinum til býráðsvalið í Tórshavnar Kommunu


text:
Úrslitini av hesu verkætlanini vórðu framløgd í Lakshøll í Runavík 28. sept. 2011:
Sí Fiskaplakat.pdf
DVD filmir eru tøkir frá Samskiparanum fyri Fiskivinnugransking ella frá verkætlanarumsitaranum/-leiðaranum Jens Chr. Olsen, www.fmf.fo
Høvuðsfilmur
Hagreiðing av fiskasløgum
Toskur
Hýsa
Hvítingur
Upsi
Longa
Brosma
Havtaska
Kalvi
Tunga
Reyðsprøka
Skøta
Steinbítur
Liri
Kongafiskur
fvg.fo er heimasíða, sum lýsir granskingar- og menningar-virksemið innan fiskivinnu, sum Fiskimálaráðið umsitir.
Fiskivinnuroyndir játtaði 19 nýggjar og 7 framhaldandi verkætlanir fyri 2017 (sí kunning um FVG2018)
Fiskivinnuroyndir játtaði 16 nýggjar og 7 framhaldandi verkætlanir fyri 2017 (sí kunning um FVG 2017)
Fiskivinnuroyndir játtaði 10 nýggjar og 4 framhaldandi verkætlanir fyri 2016 (sí kunning um FVG 2016)
Fiskivinnurroyndir játtaði 6 nýggjar og 5 framhaldandi verk-ætlanir fyri 2015 (sí kunning um FVG 2015)
Árið fyri í 2014 fingu 11 nýggjar verkætl-anir og 7 framhaldandi verkætl-anir játtan (sí Kunning um FVG 2014)


text:
Tíðindaskriv frá Klaksvíkar kommunu
28.10.2017 - 09:30
Tíðindi > Samfelag & Politikkur > Heilsuverk (fyristingarligt)
Heilsu- og umsorganartænastan í Tórshavnar kommunu, Norðoya Bú- og Heimatænasta og Parkinsonfelagið hava í felag skipað fyri skeiði í Parkinsonsjúku.
Skeiðið er tað fyrsta av sínum slag í Føroyum, og er skipað eftir leisti úr Danmark, har danska parkinsonfelagið saman við fakfólkum hevur sett eina parkinsonsamskipara-útbúgving á stovn.Heimasíðan hjá Klaksvíkar kommunu skrivar, at væntandi vitan um parkinsonsjúku hevur ofta við sær, at tann sjúki og familjan ikki fáa rætta hjálp í rættari tíð. Hetta ávirkar fyrst og fremst familjurnar, sum eru raktar av sjúkuni, men kann eisini hava fíggjarligar avleiðingar fyri heilsuverkið og kommunalu eldraøkini. Endamálið við skeiðnum er tískil, at:-Menna dygdina í arbeiðnum hjá heilsustarvsfólkum í mun til vegleiðing, stuðul, rehabilitering, røkt og umsorgan fyri menniskjum við parkinsonsjúku og teirra avvarðandi í gerandisdegnum- Styrkja og menna samstarvið tvørtur um fak og geirar fyri at tryggja, at menniskju við Parkinsonsjúku fáa eina so góða og samanhangandi sjúklinga- og/ella borgaragongd sum gjørligtFakfólk úr danska og føroyska heilsu- og almannaverkinum við servitan innan Parkinsonsjúku hava undirvíst á skeiðnum. Eisini hava sjúklingar og avvarðandi greitt frá, hvussu tað er at liva við parkinsonsjúku.Luttakararnir á skeiðnum starvast í størstan mun á kommunalu eldraøkjunum, men starvsfólk á Klaksvíkar Sjúkrahúsi og Lanssjúkrahúsinum hava eisini luttikið.Fyriskipararnir vóna, at vitanin, heilsustarvsfólk hava ognað sær, fer at gagna menniskjum við parkinsonsjúku og familjunum, soleiðis at tey við rættari viðgerð og stuðli í størstan mun kunnu varðveita sínar førleikar og virkna leiklut í samfelagnum.Virkishúsið Smæran í Klaksvík hevur verið karmur um skeiðið. Í gjár, fríggjadagin 27. oktober 2017 var prógvhandan, og Jógvan Skorheim, borgarstjóri og stýrisformaður fyri Norðoya Bú- og Heimatænastu, røðaði. Hann nevndi m.a, at týttleikin av parkinsonsjúku er høgur í Føroyum, og tí er hetta skeiðið eitt frambrot, sum slóðar fyri betri dygd innan øki.Eisini Bergunn Kass, sum umboðaði Eldranevndina í Tórshavnar kommunu, nýtti høvið at minna fjøldina á, at sjúka ikki er nakað man er, men nakað man hevur.
Niðanfyri eru myndir frá prógvhandanini.


text:
Eirikur Lindenskov 10.10.2018 (11:03)
Arnskov deyður 97 ára gamal
Mánadagin andaðist Arne Juul Arnskov, fyrrverandi skrivstovustjóri hjá Ríkisumboðnum, í Havn, 97 ára gamal.
Danski embætismaðurin Arne Juul Arnskov var ein kend býarmynd í Havn – eins og skotska kona hansara Sheila.
Arne og Sheila giftust í 1943. Í 1964 søkir hann starv hjá Ríkisumboðnum í Føroyum og fær starvið. Hann hevur greitt frá, at Sheila at byrja við segði kortanei til at flyta til Føroya. Hon kendi bara Føroyar frá veðurtíðindunum við teimum áhaldandi lágtrýstunum. Men so fór hon at lesa um Føroyar, og tá leyst og liðugt.
Arnskov tók við starvinum hjá Ríkisumboðnum 1. februar í 1964, og nakað seinni kom Sheila við teimum trimum synunum, Michael, Carsten og Torkil. Hetta var í tíðini, tá Mogens Wahl var ríkisumboðsamður í Føroyum, tað var hann frá 1961-72 – áðrenn yvirtøkurnar rættiliga tóku dik á seg. Tá var sera nógv virksemi hjá Ríkisumboðnum, sum bæði umsat skúla, heilsumál og almannamál og mangt annað við.
Tað hava verið so mong donsk embætisfólk í Føroyum, men vanliga fóru tey av landinum aftur eftir lokna starvstíð. Men Sheila og Arne Juul Arnskov vórðu verandi í Føroyum – og burtursæð frá málinum, so var tað eingin sum hugsaði annað enn, at tey vóru føroyingar sum øll onnur – ella sum onkur sigur, tey vóru í veruleikanum meira føroyingar, enn vit onnur, tí meðan vit eru fødd føroyingar, so hava tey valt at blivið føroyingar!
Sheila og Arne vóru dámlig fólk, sum altíð vóru við tí góða orðinum. Tey vóru virkin í felagslívi av ymsum slag – ikki minst í føroysku deildini av Amnesty International.
Arnskov var eisini radioamatørur og kom á tann hátt í samband við nógv fólk víða kring heimin.
Tá Arnskov frá úr starvi á Ríkisumboðnum fyri aldur, vóru boð eftir honum úr Tinganesi at samskipa føroyska lógarsavnið, sum er tað sum seinni bleiv til logir.fo. Tá hann var á Ríksiumboðnum, sat hann við føroyska lógarsavninum, Lovregister for Færøerne.
Arne og Sheila hava tríggjar synir. Michael var sjey ár, tá ið tey fluttu til Føroyar í 1064. Hann er verkfrøðingur og er giftur í Danmark. Karsten, kendur tøkningur í Kringvarpinum, var fýra ár. Hann er giftur í Føroyum. Torkil, sum er tvey ár yngri, hevur føroyska konu og býr í Svøríki, men hann arbeiðir í Danmark sum verkfrøðingur.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Skal altíð eltast, sum fyri er slóðað ?
01.05.2017 - Miðlabreytin
Hvør er tann góði hirðin ?
Mangur vallari man hava hugsað um henda spurningin, ið rungaði í Berliner Dom í morgun, tá næmingar úr Nám byrjaðu fyrsta dagin við kirkjugongd í morgun.
Annaðhvørt talan er um vallaran, ið vegna búskaparliga og politiska vanstýring er noyddur at flíggja úr egnum landi; ella talan er um vilsta sonin, ið onkursvegna ikki megnar at ganga í takt.
Hvør er tann góði hirðin – og hvørja uppgávu hevur hann?
Hvar sæst hann? Á Facebook ella í sølulýsingum …
Og lata vit okkum leiða – ella elta vit uttan at geva okkum far um, hvaðar vit fara …?
Prestur hugleiddi um hesar mongu og stóru spurningarnar; ið spretta úr halgu bók, har fingurin var havdur á lofti …
’Tú hevur ikki styrkt tann veika …’
’Tú hevur ikki grøtt tann sjúka …’
’Tú hevur ikki rikið tey vilstu inn aftur í flokkin …’
Ein hugfarslig løta, har væl samansungið kór setti hátíðarligan dám á løtuna.


text:
Óli Mortensen megnaði í kvøld at vinna gull á Reykjavík International 2013, tá ið hann í 400 metra frísvimjing svam teinin uppá 4:06.44, frammanfyri norsku Morten Bordevic 4:07.01 og Erik Årsland á 4:08.20. Splitt-tíðirnar siga sína søgu, at tað var Bordevic sum svam fyrstu 50 skjótast, áðrenn Årsdal tók yvir og førdi greitt fram til 300 metrar. Bordevic vann so inn aftur á Årsdal við Óla á sleip, áðrenn Óli síðstu 50 setti spurtin inn, 28.91 sekund ímóti teimum 29.85 hjá Bordevic. Gull til juniorin úr Havnar Svimjifelag, í altjóða seniorkapping, og juniormet eisini, í mun til hansara 4:06.74 frá íslendsku meistarastevnuni í apríl 2012.
Sostatt gull og silvur og tvey juniormet til Óla á RIG 2013, hetta síðsta døgnið í Íslandi. Í morgin luttekur hann í 200 blandað og 200 frí, til ber at fylgja við tíðunum ‘live’ her á aegir.is.


text:
Tað veit den.. Her hevur verið stilt á blogginum í nakrar dagar. Eg havi snøkt sagt valt at tikið mína roynd fram um SukurSøtt, hvat halda tit? ikki so býtt ha? Tað er ikki bara bara, og tað hevur kraft... Continue reading →
Tá eg sá at evnið fyri síðstu viku var GLEÐI, visti eg at hetta var júst nakað fyri meg. Eg var undir rættiliga stórum trýsti, tí eg skuldi upp í roynd fríggjadagin. Eg var soo nervøs fyri hesari royndini, men... Continue reading →
Evnið hesa vikuna er sera áhugavert. Tað munnu verða fá, ið ikki ynskja sær meira dirvi. Tað kann brúkast til alt, og ofta er tað júst tann eginleikan, vit mangla fyri at koma heilt har vit ynskja. Eisini hava venjingarnar... Continue reading →
Tíðin flýgur og triðja vikan við SKÍN’17 er farin um bak. Evnið hesa vikuna “SJÁLVSMISKUNN” er sera viðkomandi fyri nógvar kvinnur. Vit hava allar lyndi til, at verða ljótar við okkum sjálvar. Vit geva okkum sjálvum heitir, ið vit ikki... Continue reading →
Altso tit, hósdagur og vikuskiftið er liiige om hjørnet. Áhh sum eg gleði meg! Í samband við at eg eri við í skeiðnum SKÍN’17 við Monu, so er futtur komin í køkin. Ikki bara við sukri og sjokulátu, men eisini... Continue reading →
SKÍN ’17 – Vika 2 Enn ein vika farin afturum. Er tað bara hjá mær, ella gongur tíðin hjá tykkum eisini alt for skjótt?? Ein klárar næstan ikki at fylgja við! Mona hon koyrir á okkum og tað er júst... Continue reading →


text:
Klokkan níggju høvdu vit bílagt borða á Etika at eta sushi. Winnie Simonsen borðreiddi eina leskiliga skrá fyri okkum.
Fyrst fingu vit flógva saké og síðani Miso suppu, ið varð sopin beint av tallerkinum. Tað hugaliga við Sushi er at tú eftur í felag, rætt sum tá tey gomlu settu troðið á borðið. So kann hvør einstakur fáa sær kring borðið. Á fyrsta tallerki við sushi var krabbi, laksur, rækja og tunfiskur. Á seinna tallerkinum var ristur matur. Her vóru lippur, oksakjøt, laksur og høsnarungi. Omaná fingu vit ingifer panna cotta við rabarbukrapa og bananskúmi. Allir vóru vit samdir um at ristu lippurnar vóru tað besta. Afturvið royndu vit trý sløg av japanskum øli. Semja var um at Kirin var hin besta japanska ølin á Etika hetta kvøldið. Innan vit mettir og væl settir fóru avstað, lósu vit nøkur nýskrivað ørindi úr Skjaldraveldinum á svørtu Etikatalvuni.


text:
Gongutúrur niðan á Reynsatind
Eysturoyrar Gongufelag skipaði fyri túrinum sunnudagin 1. august 2010. Ferðaleiðari var Heini Petersen. Gingið var frá kommunuskrivstovuni í Sandavági niðan við Tváttará og yvir í Bryndardal. Tá vit fóru upp seinastu brekkuna niðan á Reynsatind kom nakað av mjørka. Júst tá vit eru komin upp á tindin sunnanífrá, síggja vit tvey fólk koma út úr mjørkanum eftir røðini eystanífrá. Jóannes Nielsen og konan.
Heini er sera søgufrøður maður, og tað er Jóannes eisini, so hann hevði hug at vísa okkum okkurt, sum Heini kanska ikki visti so nógv um. Nevniliga holuna, har Sandavágsfólk kanska hava krógva seg fyri sjórænarum í gomlum døgum. Jú, bæði Heini og vit onnur høvdu hug at síggja hana, hóast hon var nakað torfør at koma til. 25 fólk vóru við á túrinum. Myndir her.


text:
Búskaparráðið ávarar harðliga um,
at vit í Føroyum hava álvarsamar avbjóðingar á tí fíggjarliga
økinum. Framrokningar vísa nevniliga, at um vit ikki gera okkurt
munagott nú, so renna vit okkum í ein stóran trupulleika um heilt
stutta tíð.
Ein av orsøkunum til henda
trupulleikan er, at í Føroyum búgva ov fá ung í mun til vaksandi
talið av gomlum. Skulu vit varðveita tær dýru almennu tænasturnar
í samfelagnum, so má landskassin innan stutta tíð hava nýggjar
inntøkur, sigur Búskaparráðið. Ja í veruleikanum eru vit longu
ov sein á sjóvarfallinum, men tað er ikki bara sum at siga tað at
finna hesar inntøkurnar, tí talan er um sera stórar upphæddir.
Uppskot hava verið frammi um at leggja
risastór gjøld á vinnuna, um pensjónsuppsparing, um at hækka
pensjónsaldurin og onkur er farin so langt sum at nevna bannlýsta
orðið ”ognarskatt”. Alt hetta munar sjálvsagt væl í
landskassanum, men ivasamt er, um hesi tiltøk høvdu fingið
politiska undirtøku, og tað er heldur ikki vist, at tey einsamøll
høvdu klárað at fylt tað stóra trotið í landskassanum.
Og mitt í øllum hesum næstan
vónleysa stríðinum fyri at finna nýggjar inntøkur, hava flestu
politisku flokkar í Føroyum sett sær sum mál, at Føroyar skulu
verða eitt fullveldisríki, og í tí sambandinum, skulu verandi
inntøkur úr danska ríkiskassanum minka við eini heilari milliard
á hvørjum ári. Hesir pengarnir mugu finnast AFTURAT øllum hinum,
sum vit ganga við lykt og leita eftir, og hava so ilt við at finna.
Enn hevur eingin klárað at víst á, hvaðani hesir pengarnir skulu
koma.
Spurningurin er tí, um flokkarnir á
loysingarveinginum ætla at leggja eitt uppaftur hægri gjald á
vinnuna? Skal pensjónsaldurin hækka uppaftur meira? Ella verur
talan um uppaftur hægri ognarskatt? Tað kundi verið áhugavert at
fingið at vita frá hesum flokkunum.


text:
Eli Hentze: Vit skulu avrika væl
ítróttur08-06-2018 - 09:50 - Jóanis Albert Nielsen
FSF: Føroyska U21-landsliðið hevur fyrireikað seg væl til dystin móti Finnlandi. Men um úrslit skal náast, so krevst at allir avrika væl, sigur Eli Hentze í samrøðu við FSF Varpið
Fríggjadagin 8. juni klokkan 17:00 tekur føroyska U21-landsliðið ímóti Finnlandi á Svangaskarði á Toftum.
Hópurin hevur havt tilsamans tríggjar venjingar síðani týsdagin. Mikudagin varð vant á Ovara vølli í Gundadali, og tá fekk FSF Varpið orðið á Eli Hentze, ið saman við hjálparvenjaranum, Hegga Samuelsen, hevur ábyrgdina av liðnum.
Sambært venjaranum, so verður hetta eitt øðrvísi lið, í mun til dystin í Finnlandi, sum endaði 1-1, sum føroyska liðið fer at møta hesaferð, og skulu stig vinnast, so krevst, at allir avrika væl.
Øll samrøðan við Eli Hentze sæst í sjónmiðilinum niðanfyri.


text:
Í stuttum
Marine Harvest ASA er millum størstu fiskavirkisfyritøkur í heiminum og heimsins størsti framleiðari av atlantslaksinum, Atlantic Salmon. Tilsamans starvast 11.715 fólk í fyritøkuni, sum er umboðað í 23 londum. Í 2014 var umsetningurin 25 milliardir norskar krónur. Marine Harvest er skrásett á virðisbrævaskálunum Oslo Stock Exchange (OSE) og New York Stock Exchange (NYSE).
Marine Harvest veitir sunnan, leskiligan og burðardyggan alilaks og virkaðar fiskavørur til meira enn 70 marknaðir um allan heim. Fyritøkan er til staðar og hevur stórt álit allastaðni, har laksaaling fer fram. Laksaframleiðslan í 2015 er mett at verða 430.000 tons.
Í Føroyum byrjaði Marine Harvest sítt virksemi í 1996.


text:
Hey tit,
Her verða boð um lærugreinina føroyskt løgd!
Í stílinum Lívið er eitt spæl, skulu tit koma inn á:
1. Hvør hevur skrivað og týtt, hvussu vit síggja, hvat týðarin hevur gjørt/broytt og hvør hevur staðið fyri útgávuni.
2. Høvuðsevnið og onnur evni, sum bókin tekur upp. Nevn tey, men sig eisini frá, hvussu tú sært tað - tak dømi!
3. Royn at lýsa tíðina og hvar vit eru stødd - Vit vita, at vit eru í Føroyum, tí... o.s.fr . Skriva flótandi, so stílurin ikki er býttur upp í punktum - ikki skriva punkt 1,2,3 og s.fr.
4. Søgan er um.......søgugongdina í høvuðsheitum. Her ræður um, at tú dugir at velja at taka týðandi brot við. Vís her á hæddarpunkt ella punktið! Tá tú kemur til endan, kanst tú í heilt stuttum skriva, hvussu tú hevði hugsað tær, framtíð teirra fór at vera :-) Hesin parturin hjálpir tær til royndina í summar at minnast til bókina, so ger tær ómak :-)
5. Lýs persónarnar - hetta kanst tú eisini gera í søgugongdini - flætta lýsingarnar upp í gongdina. Hvussu Eyði t.d. broyttist eftir ólukkuna.
6. Hvat er boðskapurin í bókini? Hvussu kemur hann fram, og hvussu eydnast hann at røkka tykkum ungu?( Hvør hevur givið út?)
7. Hvussu dámdi tær bókina og hví?
.
Bólkar í føroyskum hósdagin 27/10:
Tit lýsa persónarnar og støður við orðum og myndum/ tekningum? Tak litblýantar ella tussjir við at prýða við.
Leita heima eftir myndum, sum rigga tilJ
Ein plancha til hvønn bólkin at heingja upp.
Levi, Elias, Sára, Natalia, Eyði
Kathleen, Rakul, Jóhann, Kristmar Lisa
Karina, Ragnheiður, Hans, Maria Áki
Ásla, Noomi, Malvinus, Uni foreldur Eyða
Bjørt, Lydia, Eivind, Tórður, Jónvør Koyrilærarin
Gev gætur, meðan tú lesur 8. part:
Hvussu er í skúlanum nú?
Hvat veitst tú um Florence Nightingale/frøkun Hjartagóð?
Hvat heldur tú um stevningina av Áka?
Hvat greiðir Asta, mamma Áka, frá?( góðar tvær vikur eftir vanlukkuna)
Hvat fær Eyði at vita frá Lisu?( tríggjar vikur eftir vanlukkuna)
Hvussu handlar hann?
Hví man Lisa ikki orka slíkt prát?
Tit fara í bólkar at rætta fyrisøgnina.
Levi, Noomi, Rakul, Kristmar
Elias, Ásla, Kathleen, Malvinus
Tórður, Benjamin, Sára, Bjørt
Eivind, Jónvør, Maria, Lydia, Ragnheiður
Uni, Natalia, Karina, Jóhann
Til týsdagin 23/8
Ger 1. uppgávu á s. 6 í mállæruni til mikudagin!
Spurningar til part 2 at svara í heftið!
Hvussu er Frants her lýstur?s.17
Hvat hildu fólk fór at spyrjast burtur úr honum - sum vaksin?s. 17/18
Hvat hevði hann gjørt í Skjatlánni?s. 18
Hvussu lýsir Frants sín kærleika til skurapisuna? s. 19
Hvørja kenslu hevur hann, tá hann tekur pisuna, og hví man hann tosa um likkupápan heldur enn likkumammuna? s. 20
Á reglu 16 á s. 20 er ein málslig villa - rætta hana :-)
Finn samanbering á s. 20
Lýs kenslurnar Frants hevði fyri pisuni, hann fekk sum 9 ára gamal. s. 20/21
Lýs stóru sorgina, hann upplivdi, tá Niklas fór við pisuni. s. 21/22
Hvørja mynd hevur Frants av likkumammunum og likkupápanum í næstniðasta brotinum?
Hví man hann hava hesa mynd?
Hvussu tulkar tú seinasta brotið?
Hvat dámdi tær søguna og hví?
Uppgávan til mánadagin var at svara spurningunum, sum vit tosaðu um í tímanum fríggjadagin. Tit, sum ikki gjørdu hetta til mánadagin, fáa hesar spurningarnar svaraðar í heftið til í morgin:
les til part 2 á s. 17 og hav 3 skrivihefti við!
Lýs Lítla Frants, Sjórottuna og óða læraran.
Finn 4 samanberingar á s. 16 og eina mynd á s. 17
til mánadagin 22/8
Les restina av søguni.
Svara nú spurningunum, sum vit tosaðu um fríggjadagin, í heftið!
Tit fáa spurningar til part 2 seinni!
Ger heima 1. uppgávu í mállæruheftinum - um stavraðið.


text:
Ein góður gongutúrur um dagin er góður fyri hjartað
Uml. 1 av 100 børnum verða fødd við hjartafeili
Yvir 3.000 føroyingar hava hjartasjúku
Royking elvir til hjartasjúku
Evnisdagur
Leygardagin 10. november skipa vit fyri áhugaverdum evnisdegi fyri hjartasjúklingar og avvarðandi.
Kom og hoyr viðkomandi fyrilestrar, tak lut í bólkum saman við øðrum hjartasjúklingum, fá ein góðan bita og síðst men ikki minst, kom og stuttleika tær, tá kendur undirhaldari fer á pallin :-)
Nærri skrá kemur seinni.
Vit gleða okkum at síggja tykkum í veitsluhøllini á Landssjúkrahúsinum leygardagin 10. november kl. 9.00 - 14.00.
GG! Evnisdagurin er ókeypis, men neyðugt er við tilmelding á hjartafelagid@gmail.com ella á facebook.
Kom og hoyr viðkomandi fyrilestrar, tak lut í bólkum saman við øðrum hjartasjúklingum, fá ein góðan bita og síðst men ikki minst, kom og stuttleika tær, tá kendur undirhaldari fer á pallin :-)
Nærri skrá kemur seinni.
Vit gleða okkum at síggja tykkum í veitsluhøllini á Landssjúkrahúsinum leygardagin 10. november kl. 9.00 - 14.00.
GG! Evnisdagurin er ókeypis, men neyðugt er við tilmelding á hjartafelagid@gmail.com ella á facebook.
Nýggj heimasíða
Vælkomin á okkara nýggju heimasíðu. Hon er ikki heilt liðug enn, men vit arbeiða støðugt við at gera hana betri. Tú ert hjartaliga vælkomin at fylgja við :-)
Tíðindi
3 ára gamla Daniella livir við hjartasjúku
29.
sep
Eftir Jústinus Leivsson Eidesgaard Ein heilt vanligur mikudagur, seint seinnapart í býlinginum Í Kass í Rituvík. Nav…
Hjartastartarar í almenna rúminum
29.
sep
Seinastu árini hava alt fleiri fyritøkur, kirkjur, eigarafeløg, ítróttarfeløg osfr. avgera at keypa og heingja upp hjart…
Hjartastartararar mugu ikki vera innilæstir
29.
sep
Eftir Jústinus Leivsson Eidesgaard Ein innilæstur hjartastartari hjálpir ikki nógv. Teir mugu vera tøkir, teir mugu ver…
Altjóða hjartadagur
29.
sep
29. september er altjóða hjartadagur - World Heart Day Dagurin verður markeraður um allan heim á ymsan hátt. Í ár mælir…


text:
Partrolararnir Heykur og Falkur landa í Runavík. (Maria Olsen Photo)
Vilja steðga skandaløsum stongsli
Veiðibann á meira enn helvtina av fiskileiðunum hevur leingi gjørt tað torført hjá heimaflotanum at klára seg; kortini verður effektin av júst hesum og øðrum skerjingum av órøttum brúkt sum grund til at avmarka veiðina eftir upsa og botnfiski enn meira.
Ein ætlan um at skerja fiskiveiðina hjá upsatrolarum uppaftur meira gjøgnum eitt nýtt krav um at brúka trolrist aftan á árslok, hevur verið um at fáa bikarið at flóta yvir hjá upsamonnum. Aftaná at reiðarar seint í desember fingu eitt uppskot til hoyringar um eina nýggja kunngerð sum krevur at partrolararnir brúka eina serliga rist fyri at solda smáfisk frá, kom øði í fólk sum arbeiða innan upsavinnuna. Alt bendir tó á at Fiskimálaráðið hevur lagt oyrað til klaguljóð, og at ábøtur kunnu vera ávegis.
Ætlanin var sum skilst at tað nýggja kravið um rist skuldi koma í gildi longu tann 1. januar sum ein av mongum enn ikki avgreiddum kunngerðar pørtum í tí nýggju lógini um fyrisiting av sjófeingi, sum aftan á eina røð av broytingum varð samtykt í Løgtinginum tann 13. desember.
Fyri upsatrolararnar at fyrireika seg til ta umlegging sum eitt krav um skiljirist ber í sær, var talan yvirhøvur um eina ógvuliga stutta tíðarfreist, og sambært upplýsingar var tað harnæst ómøguligt at fáa fatur á hesum ristum upp á so stutta tíð.
“Einans tvær ristir av hesum slagnum vóru til tá vit fingu hesa kunngerð til hoyringar tann 21. desember,” segði Ingi Hansen, útgerðarmaður á upsavirkinum Faroe Origin, ið hevur seks partrolarar. “Vit vístu so á at tað bar ikki til at fáa fatur á hesum ristum upp á so stutta tíð, og mótmæltu eisini tí skerjing á veiðina sum kunngerðin hevur við sær, um ikki myndugleikarnir samstundis lata upp fyri stongdum leiðum.”
Sum skilst hevur Fiskimálaráðið tikið mótmælini til eftirtektar meir ella minni, og eingin kunngerð um rist til upsaveiðina er komin enn. Hinvegin er ein kunngerð eftir øllum at døma á veg har kravið um rist kemur nakað inn í 2018, samstundis sum onkur av teimum stongdu økjunum verða latin upp fyri fiskiskapi.
Hvussu er og ikki, trupulleikin við teimum stongdu leiðunum er harvið komin undan kavi av nýggjum.
“Sum er hava vit longu fast veiðibann á yvir 50 prosent av fiskileiðunum,” vísti Ingi Hansen á. “Harafturat kemur at hvørja ferð tað verður staðfest at ov nógv er av smáfiski í mun til størri fisk í einum øki sum vit annars sleppa at fiska í, fáa vit ein 20 ps. niðurskurð har. Tað vil siga at allar avmarkingarnar í veruleikanum umfata so mikið sum upp í 70 ps. av fiskileiðunum, og hetta er í grundini ikki nakað sum flotin kann liva við í longdini.”
At avmarka veiðina enn meira vil í praksis vera tað sama sum at koyra stórar partar av heimaflotanum av knóranum, skilst.
‘Greið gongd’
Sum fleiri onnur hava víst á í orðaskiftinum um fiskaríið hjá heimaflotanum, verða avleiðingarnar av teimum umfatandi skerjingum sum hava verið innførdar tey seinastu umleið 20 árini, so sjúkligt tað ljóðar, brúktar sum próvgrund fyri at avmarka veiðina eftir upsa og botnfiski undir Føroyum enn meira. Logikkurin gongur uppá at av tí at landingarnar eru minkaðar so nógv, so má tað vera orsakað av ovurfisking—sektin á at talið á fiskidøgum er so munandi skert samstundis sum umfangið av stongum leiðum er økt so mikið at landingarnar ikki kunnu annað enn minka munandi.
“Veiðihagtøl, sum sammeta ár við undanfarin ár uttan at grundgeva fyri hví so stórar broytingar eru í veiðini, kunnu vera sera villeiðandi og ein avskeplað mynd av veruleikanum, um ikki verður greitt frá hví so er,” segði Osmund Justinussen, fyrrverandi skipari og reiðari, herfyri. “Um vit skulu sammeta veiðihagtølini á toski í ár við undanfarin ár, og út frá hesum gera eina meting av toskastovninum við Føroyar, so eru vit heilt úti í togunum,” legði hann afturat.
Les meira...


text:
- Tíðindi, mentan og ítróttur
Flytingarvindeygað letur aftur
Í Onglandi letur sokallaða flytingarvindeygað aftur í dag. Tað merkir, at hetta er síðsti dagurin, at spælaraflytingar til Premier League kunnu gerast, og tað hevur altíð spenning við sær hjá fótbóltsáhugaðum.
Chelsea gjørdi vart við seg í gjár, tá ið teir loystu sín málmanstrupulleika við at keypa Kepa Arrizabalaga fra Atletic Bilbao fyri næstan 600 milliónir krónur. Harvið gerst hann dýrasti málmaður nakrantíð, tí prísurin fór upp um tann, sum Liverpool herfyri rindaði fyri Alisson Becker, ið varð keyptur úr AC Roma fyri 500 milliónir krónur.
Venjarin hjá Manchester United, Jose Mourinho, skal hava sagt, at felagið fær eina trupla kapping í ár, um ikki fleiri spælarar vera keyptir til felagið.
Flytingarvindeygað í Onglandi letur aftur í dag klokkan 17.


text:
Parkeringshús eru bráðneyðug
Tað vóru engasjerað fólk, sum møttu á borgarafundi á Reinsarínum. Evnið var parkeringsviðurskiftini í miðbýnum í Havn. Tey, sum búgva í miðbýnum, og tey, sum hava handil ella aðra vinnu har, gjørdu greitt, at parkeringsplássini eru ov fá. Tað er ikki meir, enn tey kunna hava bilin í nánd av sær. Í eini roynd at bøta um trupulleikan hevur tekniska nevnd arbeitt við møguleikanum, at fólk, sum býr og arbeiðir í miðbýnum, fær eina skipan...
Bátadráttur
Verandi bátadráttur í Nólsoy er ikki nýtiligur og hugsa vit eitt sindur frameftir, eiga vit at gera bátadrátt, ið líkist tí í Álakerði – bæði fyri trygd og arbeiði. Á seinasta borgarafundi var aftur frammi, at alstórur tørvur er á bátadrátti í Nólsoy. Verandi bátadráttur er ikki nýtiligur og tvørligt – og dýrt – er at fáa bil úr Havn ella at snikka drátt til so hvørt. Besta loysnin er, at vit fáa bátadrátt, ið líkist tí í Álakerði....
Tór Marni nýggjur formaður
Á aðalfundinum hjá Vága Tjóðveldisfelag í kvøld varð nýggj nevnd vald, og skipaði hon seg beinanvegin við Tór Marna Weihe sum formanni. Tór Marni Weihe, sum er lesandi og býr í Miðvági, er nývaldur í nevndina saman við Jóan Petur Joensen, deildarleiðara úr Sandavági. Triði nevndarlimurin er Sølvi Simonarson, sum var formaður seinasta skeiðið. Hann tók við afturvali til nevndina, men bar seg undan at halda fram sum formaður vegna stóra...
Aðalfundur í Vága Tjóðveldisfelag 29. mars kl. 18.00
Lýsti aðalfundurin hjá Vága Tjóðveldisfelag verður í Beitishúsinum í Miðvági týskvøldið 29. mars kl. 18. Skrá sambært lógum felagsins. Møti fjølment! Nevndin
Í morgin hevur tú valdið í Føroyum
Verður veljarakanningin frá fríggjadegnum veruleiki, so fáa ABDH flokkarnir meirilutan. Sambært veljarakanningini fáa teir, sum skipaðu samgongu saman fyri fýra árum síðan, 52 prosent av atkvøðunum, 17 tingfólk og harvið meiriluta á Løgtingi. Ein av teimum flokkunum er ikki partur av samgonguni í dag, men lítið bendir á, at hesir flokkarnir ikki seta seg saman aftur, um valúrslitið verður tað sama sum hendan seinasta veljarakanningin...
Undirhald og politikkur í Atlantis í kvøld
Ein stuttlig vitjan verður í kafÉ í Atlantis í Klaksvík kvøld: Altíð stuttligu Berny og Høgni koma í kvøld kl. 20. Umframt at valevnini sjálvandi eisini eru at hitta í kvøld – so eru nýbakaðar vaflur til øll.


text:
Mýrisnípan (lat. Capella gallinago L; da. Dobbelt Bekkasin, Horsegøg) er brún omaná við fýra gulum teinum eftir bakinum og einum á høvdinum. Nevið hevur hon longri upp á seg enn nakar annar fuglur, ið vit vita um. Víða um Føroyar verður hon nevnd mirusnípa, men betra navnið man tó vera mýrisnípa, tí mest heldur hon seg á mýrum og øðrum bleytlendi. Har situr hon væl fjald í tí síða grasinum og lættir sær ikki á, fyrr enn fólk kemur tætt at henni. Tá sker hon í eitt »kjett«, í tí hon rýkur upp, og flýgur so undan, snittandi til viks. Hon er spakur fuglur, og har sum ongar kettur eru, eigur hon ofta nær húsum.
Fyrra partin á sumri í góðum veðri og mest á kvøldi síggja og hoyra vit ofta teirra vakra leik í lofti. »Kipp kipp kipp« láta tær, meðan tær hevja seg høgt, høgt upp í loft. So við eitt stoyta tær sær á høvdið, og við útspílaðum veli og hálvkreptum veingjum fara tær á skák niðureftir. Tá ið tær hava fingið góða ferð, hoyrist eitt hart »burrurrurr« ljóða úr velfjøðrunum — og kanska eisini úr veingjaf jøðrunum? Komnar nakað niður steðga tær ferðini, skera í »kipp kipp« og ringja seg upp aftur. So »burrurrurr« niður. Stundum stoyta tær sær so flatt niður, at ferðin verður lítil; tá hoyrist einki »burr«. Leingi kunna tær stuttleika sær soleiðis. Eftir longsta dag gera tær minni av hesum leiki; tá hoyrast tær mest láta »jabbe jabbe jabbe jabb«.
Reiður við eggjum í eru at finna alt summarið, líka frá fyri halvarðsøku til eftir ólavsøku. Oftast eigur hon í mýrum og velur sær har ein bøkk við síðum grasi á. Stráini bendir hon aftur yvir reiðrið, so tað er sera ringt at finna. Tað veit hon væl og liggur tí í friði, til fólk er komið dygst at, og tá flýgur hon upp tigandi. Men tú mást ikki fara til reiðrið, tí áðrenn hálvklakt er, er hon avbara skjarlig og kann skjótt verða avrøkt. Kemur tú nær at, meðan eggini eru nógv ungað, hava summar ein sjaldsaman atburð. Tær flúgva av og tveita seg niður sum einar 3 favnar frá reiðrinum við bringuni móti jørð og við vítt útspílaðum veli upp í loft; tá sæst ein svartur blettur í tí — rætt sum eitt ilt eyga skuldi start at tær. Gongur tú nærri at henni, fer hon at hvæsa, nakað samaleiðis sum gás, ið heldur fólk koma sær ov nær, so tað er skilligt, at hon ger hetta til at ræða teg frá reiðrinum. Og hevur tú einar tvær ferðir tá farið henni so nær, at hon má flýggja undan, so roynir hon tað ikki aftur.
Eggini eru 4, hendir seg 3, og tó at tey eru sjaldsama stór eftir fuglinum, fær hon væl vermt, tí hon leggur tey samaleiðis sum spógvin, og tey eru soleiðis skapað, at tá taka tey heilt lítið rúm. Eftir 18 døgum koma ungarnir út, og nú býta hjúnini teir oftast sundur, so at tey verma hvør sínar tveir. Teir eru sjaldsama vakrir, flekkutir av reyðbrúnum og bleikbrúnum og svartbrúnum; teir 4 gulu teinarnir eftir bakinum skiljast longu væl.
Móti heysti koma tær ofta í gravir í bønum, og í myrkri hevur mangur verið kløkkur, tá ið ein snípa við einum hvøllum »kipp« flýgur upp dygst fyri fótinum á honum. Frá mikkjalsmessu og út um veturnætur fara tær at fækkast, flyta suður til Onglands og summar helst longur. Nakrar verða eftir her allan veturin, men tær fjala seg so, at lítið sæst til tær uttan í kava. Tá leita tær til keldurnar at sløkkja tostan — tamar mýrisnípur sutla nógv vatn í seg — og kanska fáa tær eisini smákykt har í mosanum. Um summarmála koma tær, ið fóru, aftur.
Úr: Mikkjal á Ryggi: Fuglabókin, Dýralæra II. 1951.
Vaðfuglarnir hava langar og klænar føtur og eru berir langt niðan um fótliðin. Baktáin er lítil, á summum eingin. Flestallir duga at svimja, tó at teir gera næstan einki av tí. Summir hava eisini eitt eiti av fitjum. Allir eru teir flytifuglar.


text:
Asiatar arbeiða hjá Statoil fyri 23 kr. um tíman
Statoil er komið í andglettin fyri at hava leigað eitt lyftiskip frá einum hollendskum felag, sum verður ákært fyri at løna asiatiskum arbeiðarum við heilt niður í 23 kr. um tíman. Felagið Heerema vil ikki gera viðmerkingar til einstakar sáttmálar, men sigur, at tey lúka øll krøv frá altjóða flutningsarbeiðarafelagnum (ITF).
12 tímar langar arbeiðsdagar, 12 vikur út í eitt fyri eina dagløn upp á 45 dollarar eru treytir, sum asiatiskir arbeiðsmenn á einum hollendskum lyftiskipi noyðast at finna seg í, skrivar norska blaðið VG. Og hetta eru treytir, sum skaka norsku fakfelagsrørsluna.
Norskir arbeiðarar kunnu forvinna 300 kr. um tíman fyri sama arbeiði. Er tað rætt, at asiatiskir arbeiðarar forvinna so lítið, hevur Statoil nógv at greiða frá, tí tað eru tey, sum hava leigað Heerema, sigur Jørn Eggum, ið er leiðari í størsta privata fakfelagnum undir norska LO.
Men Heerema vil ikki gera viðmerkingar til einstakar sáttmálar og vísir á, at tey fylgja øllum reglum hjá altjóða flutningsarbeiðarafelagnum, ITF.
Statoil sigur, at hollendska felagið, sum hevur skrásett skipið í Aberdeen í Skotlandi, hevur skrivað undir upp á, at tað fylgir "veitingarkrøvunum" hjá Statoil. Hesi siga millum annað, at veitarar hjá Statoil skulu virða starvsfólk síni “eins og rættvíst” og at Statoil ikki tolir nakað slag av diskriminatióin við grundarlagi í “ættarslagi, liti, kyni, religión, politiskari áskoðan, tjóðskapi ella sosialari bakgrund”.
Aðrar viðmerkingar hevur Statoil ikki.
Kilde: VG


text:
Skipaferðslan skal eisini halda París-veðurlagsavtaluna
Í gjár byrjaði árligi altjóða veðurlagsfundurin um ST-veðurlagssáttmálan (UNFCCC), sokallaði COP23. Nærum 20.000 umboð úr øllum heiminum umrøða, hvussu tað skal eydnast at halda alheims hitaøkingina undir tveimum stigum.
Skipaferðslan er, eins og loftferðsla og landbúnaður, ikki beinleiðis nevnd í París-avtaluni, sum hinvegin hevur eina greiða innbygda vón um, at øll øki skulu hjálpa til. Í løtuni samráðast londini um skerjingarkrøv til skipaferðsluna í ST-sjóferðslustovninum, IMO.
Tað stendur sostatt til limalondini í IMO at gera av, nær, hvussu og við hvussu nógvum skipaferðslan skal skerja sítt CO2-útlát.
Danska reiðarafelagið, Danske Rederier, sum er millum feløgini, ið eru umboðað á COP23, sigur, at tað stendur fast við, at skipaferðslan, á jøvnum føti við onnur øki, skal hjálpa til við at røkka málsetninginum í París-avtaluni um at halda alheims hitaøkingina undir tveimum stigum.
Kelda: maritimedanmark.dk


text:
Eik høvuðsstuðul hjá Støkk25-08-2016
Eik og Fimleikafelagið Støkk hava skrivað undir ein trý ára høvuðsstuðulssáttmála.
Debit búmerkið á Visa/Dankortum17-08-2016
Debit búmerkið er dagføring av sniðinum
Fert tú uttanlands at lesa?16-08-2016
Visti tú, at tú kanst brúka Eik Banka - eisini tá tú ert uttanlands?
Pisudagar 201625-07-2016
Fert tú uttanlands at lesa? Kom og fá svar upp á spurningar um NemID, Nemkontu, SU, ÚSUN, Føroya frádrátt og so framvegis
Upplatingartíðir og freistir um ólavsøkuna20-07-2016
Deildir okkara hava ikki opið ólavsøkuaftan og ólavsøkudag


text:
Føroyaka mansliðið í hondbólti fær mótstøðu í heimsflokki, tá teir leygardagin 27. oktober skulu spæla heimadyst móti Danmark í Skjern Arena.
Ikki bara eru heimsklassaspælarar, sum Mikkel Hansen, Rasmus Lauge og Niklas Landin við á liðnum, sum Nikolaj Jacobsen hevur sett til dystirnar móti Ukreina og Føroyum í næstum. Nýggjur maður á danska landsliðnum er hin 212 sentimetrar høgi Nikolaj Markussen, sum nú aftur er partur av danska landsliðnum.
Markussen er millum hægstu hondbóltsspælarar yvirhøvur, og er sera skotsterkur. Orsaka av skaðum hevur hann oftani givið avboð, tá danski landsliðsvenjarin hevur havt boð eftir honum.
Markussen er liðfelagi við føroyska Johan á Plógv Hansen, ið ikki fekk donsk landsliðsboð hesaferð, og hevur heima í Bjerringbro-Silkeborg skotið hópin av málum, 23 mál í seks dystum í heimligu kappingini og 22 ferðir í Champions League.
Markussen byrjaði sína hondbóltsleið hjá Team Helsinge og Nordsjælland Håndbold, men gjørdist í 2011 professionellur í Atletico Madrid í Spania og seinni El Jaish í Katar. Í 2014 kom hann aftur til Danmarkar fyri at spæla fyri Skjern, og síðan 2015 hevur hann spælt við Bjerringbro-Silkeborg.
Nikolaj Markussen er skrásettur fyri 53 landsdystir og 120 mál fyri Danmark. Hann var við, tá Danmark vann EM gull í Serbia í 2012 og HM silvur í Spania í 2013.
Danska lansliðið er mannað við hesum spælarum:
Málverjar: Niklas Landin, THW Kiel, Jannick Green, SC Magdeburg og Kevin Møller, FC Barcelona
Strikuspælarar: Rene Toft Hansen, Veszprém, Henrik Toft Hansen, PSG Handball og Alexander Lynggaard, Saint-Raphaël Var
Vongspælarar: Casper U. Mortensen, FC Barcelona, Magnus Landin, THW Kiel, Lasse Svan, Flensburg-Handewitt og Hans Lindberg, Füchse Berlin
Bakkspælarar: Mikkel Hansen, PSG Handball, Nikolaj Markussen, Bjerringbro-Silkeborg, Jacob Holm, Füsche-Berlin, Henrik Møllgaard, Aalborg Håndbold, Rasmus Lauge, Flensburg-Handewitt, Mads Mensah, Rhein-Neckar Löwen, Morten Olsen, TSV Hannover-Burgdorf, Niclas Kirkeløkke, GOG og Nikolaj Øris, Bjerringbro-Silkeborg.
Føroyski hópurin kunngjørdur í morgin
Føroyska hondbóltslandsliðið, sum skal spæla EM-undankappingardyst móti Montenegro 24. oktober og Danmark 27. oktober, verður úttikið á tíðindafundi í morgin.
Føroyski hópurin hevur júst verið í Finnlandi og spælt tveir venjingardystir móti Finnlandi. Finnar vunnu báðar dystirnar, fyrra dystin 29-25 og seinna dystin 27-25.


text:
Á súkklu ígjøgnum Berlin
02.05.2017 - Miðlabreytin
Í dag, týsdagin 2. mai, vóru Nám X’arar á súkkluni kl. 10.30. Hópurin taldi 172 føroyingar, sum høvdu valt at skoða Berlin á annan hátt enn vanligt er.
Ferðaleiðarar vóru við, og høvdu teir nógv at siga frá. Berlin hevur ríka søgu, og vit tríva í onkra úr rúgvuni av smásøgum, ið vórðu fortaldar í dag.
Berlin múrurin var sjálvandi á lofti:
Sunnudagin 13. august 1961 byrjaðu eysturtýskir arbeiðarar at gera byrgingar ímillum Eystur- og Vesturberlin við betongstabbum og píkatráði. Vardir av hermonnum gjørdu teir síðani ein betongmúr, ið gjørdist ímyndin av kalda krígnum í 28 ár.
Sambært keldum lótu 244 fólk lív í royndini at flýggja.
Men hví ein Berlinmúr?
Eysturtýskland vildi vera við, at talan var um ein verjumúr ímóti vesturlendsku fasismuni.
Orsøkin var tó heldur tann, at flýggjanin vestureftir hevði við sær, at ung og útbúgvin fólk í hópatali flýddu vesturum, og hetta toldi eysturtýska samfelagsskipanin ikki.
Men Berlin er annað enn múrur og harmljóð.
Ferðaleiðari okkara í dag var úr Hollandi; og eins og hann flyta fólk úr øllum heimsins herðashornum til Berlin at leita sær listarligar avbjóðingar.
Samanumtikið er at siga, at Berlin er okkum ein góður ferðastaður, og lata vit myndirnar tala sítt myndamál …


text:
Gransking í vindorku – søga, støða og framtíð
Mikudagin 22. mars fer Hans-Georg Beyer, professari, at halda fyrilestur um gransking í vindorku
Hans-Georg Beyer kom í starv sum professari í orkuverkfrøði á Fróðskaparsetrinum tann 1. desember 2016. Í tí sambandi fer hann at halda almennan fyrilestur við heitinum ”Wind power application – views on history, status and future challenges”.
Hans-Georg sigur soleiðis um fyrilesturin: “Í dag er vindorka ein týðandi partur av orkuveitingini í mongum londum, teirra millum Føroyum. Hesin fyrilesturin miðar eftir at lýsa søguna hjá hesari tøknifrøðini, hvussu tað hevur gingið upp og niður við henni í ljósinum av samfelagsmenningini, og hvør støðan er í dag, tá ið tað kemur til nýtslu av vindorku. Við hesum útgangsstøði verður lýst tað, sum liggur aftanfyri spurningarnar, sum dríva aktuellu granskingina á økinum”.
Fyrilesturin verður mikudagin tann 22. mars kl. 15 í Ovastovu í Nóatúni, Tórshavn. Hann verður hildin á enskum.
Hans-Georg Beyer kom í starvið á Fróðskaparsetrinum frá Universitetinum í Agder í Noregi, har hann hevði starvast sum professari í varandi orku síðan 2010. Frammanundan hevur hann arbeitt á University of Applied Sciences in Magdeburg í Týsklandi og verið gestagranskari á Mines Paritech, Fraklandi, og verið gestaprofessari á Universidade Federal de Santa Catarina, Brasil. Meir kann lesast um Hans-Georg Beyer her.
-
16.10.2018 Til lesandi SetursskrivstovanÍslendskur lestrarstuðul 2019Umsóknarfreistin til íslendska lestrarstuðulin er 1. desembe...
-
12.10.2018 Setrið Søgu- og samfelagsdeildin Til lesandiSigri M. Gaïni farin undir ph.d.-granskingarætlan á Setrinum um haturstaluSigri M. Gaïni fór í september 2018 undir ph.d.-lestur á Søg...
-
09.10.2018 Føroyamálsdeildin Til lesandiVísindalig grein um orðfeingið hjá føroyskum børnumGrein eftir Sissal Mariu Rasmussen í tíðarritinum First Lang...


text:
MYNDARØÐ: KÍ vinnur á HB í kvøld, siga Jógvan og Ólavur
R7 hitti teir báðar KÍ-veteranarnar Jógvan Jacobsen og Ólav Thomsen um 11-tíðina í morgun, tá ið Jógvan var í holt við at vinda fløgg á stong við KÍ-vøllin. Jógvan sigur, at hann hevur tænt KÍ í 15 ár við flaggarbeiðinum.
Hann nevnir tey trý 15 tølini í KÍ-tænastu.
- Eg spældi í 15 ár við fyrstu deild hjá KÍ, síðani var eg dómarí í 15 ár og nú í ár eru 15 ár farin við flaggaarbeiðinum. Í næstum (26. sept. blm.) fylli eg 80 ár, so nú er stundin at gevast, sigur hann.
Um sama mundið, sum Jógvan hongdi fløggini upp, komu Ólavur Thomsen og konan framvið. Eins og Jógvan er Ólavur ein legenda frá sonevnda 66-liðnum, Jógvan mest sum tiltikið skjótur høgri vongur og Ólavur sum stúttur miðverji, har eingin stóð honum kurl í luftdysti.
Dystartølini í einum kappingarári vóru ikki tá sum nú. Sambært faroesoccer.com spældi Jógvan við besta KÍ-liðnum í tíðarskeiðnum 1958-1970: 28 landskappingardystir (skeyt 14 mál) og tveir steypakappingardystir (tvey mál). Jógvan spældi ein landsdyst, tað var í (lítið) minniliga dystinum ímóti Íslandi í 1962, tá ið Føroyar taptu 10-0 fyri íslendsku vertunum.
Faroesoccer.com upplýsir, at fýra ár yngri Ólavur spældi á besta KÍ-liðnum í tíðarskeiðnum 1960-1973: 59 landskappingardystir og sjey steypakappingardystir og skoraði tvey mál, eitt í landskappingardysti og eitt í steypadysti. Ólavur spældi seks landsdystir, sambært faroesoccer.com.
Sum myndirnar vísa, so hugnaðu teir sær óført við práti um ymiskt. Vit spurdu teir um dystin í millum KÍ og HB í kvøld. Teir svaraðu við ein munn, at "KÍ vinnur á HB í kvøld".
Dysturin millum KÍ og HB í Betri-deildini byrjar klokkan 18.00. Livst, so spyrst, um lagið verður eins gott, tá ið fløggini skulu niðuraftur í kvøld.
Mest lisið í farnu viku
Álvarsom lúgvisjúka stórtrívst millum ávísar journalistar í Føroyum
Norðoyggjar missa nógv orsaka av fiskivinnunýskipanini
Kristin Michelsen: Hetta er brot á lógirnar hjá Javnaðarflokkinum
Ætlar Bjørn at forkoma Sjálvstýrisflokkinum?
Kristin Michelsen stillar uppaftur
Alt hevur sína tíð her á fold
R7 og KvF samsenda
Kanning av kynsligari misnýslu av børnum í Føroyum
Fuglafjarðarsendingin (7) - 18. okt. 2018
Ljóðbrot: Tá dunnan endaði undir sofuni
Hugnaløtan (38) - Gestur: Karina Højgaard
Óreglusemi á fundarborði í fiskimálaráðnum
Hava lýst eftir stjóra fyri slakar 50.000 krónur
Líggjas Johannesen: Hvar eru pengarnir brúktir?
Sverri Hansen sagt seg úr búskaparráðnum
Myndarøð: Café"in á Mølini í Skálavík
Myndarøð úr Føroyingahavnini: Tíðarinnar tonn er farin avstað við tí mesta.
Norðlysið gitar: Tummas Lervig fyri Hendrik Old
Sjálvstýri havt ársfund
Eg gangi út frá, at Poul Michelsen hevur eina góða frágreiðing til vanliga skattgjaldaran
Saudi-Arabiski krúnprinsurin kann verða koyrdur frá
Vespureiðrið (94) - 22. okt 2018
Terje hugleiðir um almennan og privatan kappróður.
Tvístøða (43) - Øll sendingin
Samband
Postboks 226
FO-600 Saltangará


text:
Fossbankin
Fossbankin var føroyskur banki, ið byrjaði sítt virksemi í januar 1986 og læt aftur seint í 1993. Tað var Helgi Fossádal, ið var stigtakari og stjóri í bankanum.
Virksemi[rætta | rætta wikitekst]
Fyri at koma inn á marknaðin valdi bankin at hækkað sína innlánsrentu í mun til hinar bankarnar, soleiðis at fólk settu pening í Fossbankan. Hetta førdi við sær, at bankin fekk nógvan pening um hendi. Tá ið gjaldføri hjá bankanum bleiv gott, vildi hann tískil lána pening út aftur til onnur. Fólk fingu lætt við at lána pening og gjørdist hetta ein ónd ringrás. Hetta var við til at leggja brenni á bálið, har føroyingar frammanundan høvdu lánt nógvan pening í hesum tíðarskeiðnum.
Bankin læt tó aftur 30. november 1993, tá ið hann fór á húsagang. Fíggingargrunnurin frá 1992, ið hjálpti teimum størru bankunum um sama mundi, veitti Fossbankanum onga hjálp.
Kelda[rætta | rætta wikitekst]
- Jørn Astrup Hansen og Jóan Pauli Joensen: Føroyar og bankarnir í 100 ár; Føroya Banki, Tórshavn 2006


text:
Innsent
24.05.2016 - 21:26
Ítróttur > Ítróttur > Flogbóltur
Føroysku kvinnurnar tyktust merktar av nervum, tá dysturin móti Liktinstein byrjaði í kvøld. Fyrstu løtuna av dystinum var spælið øgiliga stirvið, og tað var í grundini ikki fyrr enn støðan var umleið 10-10, at føroysku leikararnir veruliga fótaðu sær. Men so helmaðu tær heldur ikki í fyrr enn fyrsta sett var vunnið,so greitt sum 25-15.
Annað sett var sum eitt avrit av tí fyrsta, tí enn einferð vóru tað gestirnir, sum byrjaðu betur. Men júst sum í fyrsta setti fingu Føroyar tamarhald á spælinum, tá settið var umleið hálvrunnið, við sama úrsliti sum í fyrsta setti - 25-15.
Triðja sett gekk nógv javnari á, tó við tí muni, at nú vóru tað Føroyar sum byrjaðu nógv betur. Gestirnir stríddust tó fyri lívinum, tí um tær megnaðu at vinna dystin í dag, kundu tær við sigri á Írlandi í morgin stjala annan oddasessin frá Føroyum. Men føroysku leikararnir hildu høvdið kalt og endaðu við at vinna triðja sett og harvið dystin 3-0. Seinasta settið í dystinum endaði 25-21.
Hóast føroyska liðið kanska ikki spældi líka væl sum tað gjørdi í gjár, og hóast nervarnir tyktust spæla føroyingum eitt puss í dag, so var kortini eingin ivi um, hvat av liðunum var betri. Aftur í dag vóru tað Purkhús-systrarnar Sofía og Elisabeth og Birgit Guttesen, sum drógu tunga lessið í álopinum.


text:
Barbara Holm 09.08.2018 (14:33)
Zara Larsson er lend
Nú er Zara Larsson, sum skal framføra á Summar Festivalinum í annaðkvøld, komin til landi.
20 ára gamla Zara Larsson vann sum 10 ára gomul svensku Talent-kappingina og gjørdist landskend í Svøríki, men hetta var bert byrjanin til tónleikakarrieruna. Í 2012 gjørdi hon sáttmála við plátufelag, og árið eftir var sangurin Uncover ovast á hitlistunum í norðurlondum.
Síðani kom tað stóra altjóða gjøgnumbrotið. Á sumari 2016 framførdi hon saman við David Guetta sangin This One’s For You, sum var almenni sangurin til EM endaspælið í mansfótbólti. Tá ið hon í fjør kom við útgávuni So Good, hevði hon slóðað so væl fyri sínum tónleiki, at ein sangur fyri og annar eftir gjørdist hitt – sangir sum Lush Life, Never Forget You, I Would Like, So Good, Symphony og aðrir.
Zara Larsson hevur samstarvað við aðrar stjørnur sum Clean Bandit, MNEK, WizKid og Tinie Tempah. Hon hevur sungið til sentanarhátíðina og endahátíðina í EM-kappingini í mansfótbólti, og tá ið Nobel heiðurslønirnar vóru handaðar í fjør, hevði hon framførslu saman við John Legend.
Í annaðkvøld framførir hon á Vágsbøi í Klaksvík
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Ungdómslandsliðið er úttikið
Um vikuskiftið hevði ungdómslandsliðið venjingarlegu í høllini á Hálsi í Havn. Eftir venjingarleguna varð ein hópur úttikin, sum fer til Reykjavíkar at venja og kappast saman við íslendskum ungdómi dagarnar 5. til 8. oktobur.
Tey, sum eru úttikin, eru hesi:
Ári Fríðason Jensen (Tór)
Rói Seyer Hjaltason (Tór)
Victoria Debes (TBF)
Høgni Heinason (Tór)
Sólja Hilduberg Djurhuus (Tór)
Aron Frankieson Knudsen (Tór)
Julian Frankieson Knudsen (Tór)
Marin Elisabet Poulsen (TBF)
Anja Wongwai (TBF)
Heri Lava Láadal (Tór)
Tórur Eið Eliassen (Tór)
Britt Michelsen (TBF)
Venjari: Pætur Albinus